Bersama perangi Covid-19, kata PM dalam perutusan Merdeka

Perdana Menteri Ismail Sabri Yaakob mengajak Keluarga Malaysia untuk bersama-sama memulihkan negara dengan berjuang memerangi pandemik Covid-19 sekali gus memerdekakan Malaysia daripada kegawatan ekonomi dan ketidakstabilan politik.Dalam perutusan sempena Hari Kebangsaan 2021 yang disambut esok, beliau berkata cabaran serentak iaitu wabak penyakit dan kegawatan ekonomi ketika ini belum pernah ditempuhi pemimpin serta kerajaan terdahulu, yang turut dilihat menggugat kestabilan politik negara dan seluruh dunia.“Sempena hari kemerdekaan ini, kita perlu terus berjuang memerangi pandemik Covid-19 sebagai musuh yang paling utama. Kejayaan ini akan membolehkan kita membuka jalan pemulihan ekonomi negara dalam norma baru.“Ekonomi wajar dipulihkan, kesejahteraan rakyat perlu ditingkatkan, keyakinan pelabur harus dikembalikan,” katanya dalam perutusan yang disiarkan di stesen televisyen dan radio tempatan malam ini.Ismail berkata usaha pemulihan negara antara lain boleh dilakukan oleh Keluarga Malaysia dengan segera mendapatkan vaksin yang telah terbukti memberi impak positif terutama dalam melawan musuh utama negara itu.Berpandukan data dan fakta, perdana menteri melahirkan keyakinan bahawa hanya melalui kerjasama penuh daripada semua pihak, peperangan melawan pandemik Covid-19 akan berakhir dengan kemenangan.Menyingkap sejarah, perdana menteri berkata perjuangan menuntut kemerdekaan selepas berakhirnya Perang Dunia Kedua, telah menyatukan seluruh kepimpinan tanpa mengira garis politik dalam menolak gagasan Malayan Union.Beliau berkata inilah sebenarnya semangat dan perjuangan yang telah wujud sejak dulu lagi dengan matlamat mencapai kemerdekaan tanah air walaupun bukan sedikit pahlawan negara yang gugur dan terkorban dalam mempertahan kemerdekaan negara ini.“Negara berterima kasih kepada perjuangan dan pengorbanan seluruh yang terlibat terutama anggota keselamatan, tentera dan polis sejak dahulu sehingga kini,” katanya.Perdana menteri turut mengajak rakyat memiliki semangat kebersamaan yang ditunjukkan oleh Tunku Abdul Rahman Putra Al-Haj, Tun Abdul Razak Hussein, Tun Hussein Onn, Tun Dr Ismail Abdul Rahman, Tun Tan Cheng Lock, Tun HS Lee dan Tun VT Sambanthan.“Ini termasuklah kebersamaan tokoh-tokoh dari Sabah dan Sarawak seperti Tun Datu Mustapha, Tun Muhammad Fuad Stephens, Tun Abdul Rahman Ya’kub dan Tun Temenggong Jugah terhadap pembentukan Malaysia. Semangat kebersamaan inilah yang perlu kita warisi untuk memulih dan membina negara,” katanya.Sambutan Hari Kebangsaan 2021 di Dataran Pahlawan Negara, Putrajaya esok yang bertemakan Malaysia Prihatin akan berlangsung selama kira-kira 55 minit bagi mengelakkan risiko jangkitan Covid-19.


Sorry.


Bajet ketenteraan China meningkat 6.8% pada 2021

Bajet ketenteraan China dijangka meningkat 6.8% pada tahun 2021, kata Kementerian Kewangan China pada Jumaat.Ketegangan ketenteraan meningkat sejak beberapa tahun lalu di antara China dan negara saingannya termasuk Amerika Syarikat (AS), India, selain kawasan-kawasan sempadan di Himalaya, Taiwan dan Laut China Selatan.Beijing merancang untuk membelanjakan AS$210 bilion untuk sektor pertahanan tahun ini. Negara itu berada di kedudukan kedua selepas AS dari sudut perbelanjaan ketenteraan di peringkat dunia.Kadar peningkatan yang bertambah dari 6.6% pada 2020, diumukan kementerian pada majlis pembukaan mesyuarat tahunan legislatif kerajaan.Beberapa tahun kebelakangan ini, China membelanjakan ratusan bilion yuan bagi usaha memodenkan sektor ketenteraannya. Ia juga bagi mengubah negara itu sebagai kekuatan bertaraf dunia yang dapat menyaingi kekuatan AS dan kuasa Barat yang lain.Sejak setahun lalu, Beijing berulang kali menggunakan kekuatan tenteranya untuk mengancam Taiwan yang memiliki kuasa autonomi dari China. Negara itu sering menerbangkan jet pejuang ke ruang udara Taiwan yang disifatkan provokatif.Selain itu, China juga sering bertembung dengan kapal rondaan laut AS di Laut China Selatan.


Pihak berkuasa negeri di India syor haramkan poligami terhadap semua kaum

Pihak berkuasa negeri di India mahu mengharamkan poligami sebagai sebahagian daripada langkah kerajaan pusat nasionalis Hindu untuk menyeragamkan undang-undang sivil di seluruh negara.
Poligami, amalan mempunyai lebih daripada seorang pasangan, adalah haram di bawah Kanun Keseksaan India tetapi lelaki Islam dibenarkan mempunyai sehingga empat isteri di bawah undang-undang syariah Islam.
Malah, poligami juga wujud dalam banyak suku kaum.
“Saya bercadang untuk mengharamkan poligami di Assam,” kata Ketua Menteri Assam, Himanta Biswa Sarma kepada pemberita semalam.
"Kami mahu menjadikan ini proses membina konsensus dan bukannya sejenis provokasi," kata Sarma yang juga anggota kanan Parti Bharatiya Janata (BJP) yang memerintah India.
Kerajaan pusat mahu mengenakan undang-undang sivil yang seragam bagi menggantikan undang-undang agama dan budaya yang mengawal perkara seperti perkahwinan, perceraian, pewarisan dan anak angkat.
Penyokong undang-undang berkenaan melihatnya sebagai satu cara untuk memastikan kesaksamaan jantina tetapi penentang, termasuk beberapa pemimpin Islam, melihatnya sebagai strategi kerajaan untuk menafikan hak yang dibenarkan di bawah Islam.
Kerajaan Persekutuan dalam kajian 2020 mendapati perkahwinan poligami ini berleluasa dalam kalangan lebih 30 kumpulan suku kaum di timur laut negara itu, termasuk Assam.
Sarma berkata satu pasukan akan meneliti peruntukan undang-undang bersama dengan aspek agama dan peribadi Islam dan kumpulan agama lain dan melaporkan semula kepadanya dalam tempoh 60 hari.
April lalu, satu lagi negeri yang diperintah BJP, Uttarakhand yang terletak di utara India, mengumumkan bahawa panel pakar akan meneliti kemungkinan menggunakan undang-undang sivil seragam di sana.
Mahkamah Agung pada 2017 mengharamkan amalan "talak tiga" dalam Islam, di mana seorang lelaki Islam boleh menceraikan isterinya dengan mengucapkan "talak" (cerai) sebanyak tiga kali.
BJP memperjuangkan kempen oleh wanita Islam dan aktivis untuk mengharamkan amalan perceraian itu.


Kes baru menurun lagi, catat jangkitan bawah 18,000

Malaysia merekodkan kes baru sebanyak 17,236 menjadikan kes keseluruhan Covid-19 meningkat sebanyak 1,279,776 kes.Selangor kekal mencatat kes harian tertinggi sebanyak 5,740 disusuli Kuala Lumpur (1,567), Kedah (1,328), Sabah (1,247), Johor (1,232), Negeri Sembilan (1,215), Perak (935), Kelantan (914), Pahang (604), dan Sarawak (589).Hanya Labuan (8) sahaja negeri yang mencatat kes satu digit hari ini.Negara juga mencatat sebanyak 15,187 kes sembuh menjadikan jumlah keseluruhan kes sembuh meningkat kepada 1,041,585.Kes aktif dengan kebolehjangkitan pula kini berjumlah 227,230.Dalam pada itu, 1,095 pesakit ditempatkan di unit rawatan rapi (ICU) termasuk 579 orang memerlukan bantuan alat pernafasan.Malaysia turut mencatat 212 lagi korban akibat Covid-19, menjadikan jumlah mangsa yang maut meningkat kepada 10,961.


Rekod mingguan kes baru Covid turun 13.4%

Kes baru Covid-19 di negara ini menurun 13.4% kepada 23,045 kes pada minggu epidemiologi ke-45 (ME 45/2022) iaitu dari 6 hingga 12 November, berbanding 26,577 kes pada ME sebelumnya.
Ketua Pengarah Kesihatan Dr Noor Hisham Abdullah dalam kenyataan hari ini berkata kes kematian pula meningkat sebanyak 82.8% dari 29 kes kepada 53 kes.
Katanya, bilangan kes sembuh pada ME 45 turut meningkat sebanyak 38.5% kepada 28,704 kes berbanding 20,718 kes pada minggu sebelumnya.
"Purata kes aktif setiap hari bagi ME 45/2022 meningkat sebanyak 1.7% (33,449 kes kepada 34,033 kes) berbanding ME 44/2022," katanya.
Beliau berkata secara kumulatif sebanyak 4,946,583 kes baru Covid-19 dicatatkan sejak ME 4/2020 iaitu 25 Januari 2020 hingga ME 45/2022 (12 November 2022), sementara kes sembuh yang direkodkan adalah sebanyak 4,879,195 kes.
Dr Noor Hisham berkata kumulatif kes kematian yang dicatatkan bagi tempoh sama adalah sebanyak 36,546 kes dan kumulatif kluster ialah 7,134 kluster dengan 49 kluster masih aktif.
Mengenai kemasukan pesakit ke hospital dan pusat rawatan Covid-19 berisiko rendah (PKRC) awam bagi setiap 100,000 penduduk, beliau berkata secara keseluruhannya meningkat 14.4%.
Beliau berkata jumlah kemasukan ke hospital awam bagi kategori satu (tidak bergejala) dan dua (bergejala) meningkat sebanyak 15.2%.
Selain itu, jumlah kemasukan bagi Kategori Tiga (mempunyai radang paru-paru), Empat (perlu bantuan oksigen) dan Lima (perlu alat bantuan pernafasan) pula meningkat 16.2%, kata Dr Noor Hisham.


AS perketat kawalan eksport ke Myanmar

Amerika Syarikat (AS) memperketat kawalan eksport ke Myanmar dengan mengenakan beberapa sekatan sebagai tindak balas selepas keganasan junta terhadap penunjuk perasaan.Myanmar sekali lagi diklasifikasikan sebagai sebuah negara daripada kelompok musuh AS seperti Rusia dan China. Klasifikasi membawa tindakan sekatan eksport mengambil kira bahan dan teknologi sensitif dari AS boleh digunakan pihak tentera.Setiausaha Negara AS Antony Blinken berkata Amerika Syarikat mengambil langkah itu “sebagai tindak balas terhadap keganasan yang turut mengorbankan penunjuk perasaan di Burma.”“Kami menyeru pemulihan demokrasi di Burma,” tulisnya di Twitter.Jabatan Perdagangan AS pula berkata pihaknya bersetuju untuk mengambil tindakan sekatan di samping meneliti tindakan lanjut “sebagai tindak balas terhadap kudeta tentera dan peningkatan keganasan terhadap penunjuk perasaan dalam perhimpunan aman.”Peraturan yang dilaksanakan tersebut mempengaruhi eksport kepada Kementerian Pertahanan dan Kementerian Dalam Negeri Myanmar serta dua syarikat milik Myanmar; Myanmar Economic Corporation dan Myanmar Economic Holding Limited.Jurucakap Jabatan Negara AS Ned Price turut menyuarakan kemarahan selepas penunjuk perasaan mula ditembak oleh pihak junta yang melakukan kudeta pada 1 Februari lalu sekali gus menggulingkan Aung San Suu Kyi selepas negara itu menikmati satu dekad pemerintahan demokratik.“Peningkatan keganasan menunjukkan junta tentera secara jelas mengabaikan rakyat mereka sendiri. Bagi penduduk Burma, hal ini tidak boleh diterima,” kata Price merujuk nama lain bagi Myanmar.“Amerika Syarikat akan terus memberikan respons terhadap apa yang berlaku kepada rakan dan sekutu kami di seluruh dunia,” katanya.


Kebenaran perniagaan beroperasi berdasarkan arahan MKN, kata DBKL

Dewan Bandaraya Kuala Lumpur (DBKL) hari ini menafikan mengamalkan dasar pilih kasih dalam membenarkan aktiviti perniagaan di ibu kota sepanjang tempoh sekatan pergerakan penuh berkuat kuasa.DBKL dalam kenyataan hari ini memaklumkan bahawa sebarang kebenaran untuk perniagaan beroperasi tertakluk kepada keputusan dan arahan yang dikeluarkan Majlis Keselamatan Negara (MKN).“Aktiviti perniagaan yang dibenarkan beroperasi ialah pasar borong, pusat penjaja, pasar berbangunan/berbumbung, gerai tepi jalan, bazaria, kios/gerai berkunci, trak makanan, penjaja beredar, permit sementara, lesen waktu terhad dan lesen sementara KL Prihatin.“Pasar pagi terbuka adalah sama seperti pasar malam/pasar tani yang tidak dibenarkan oleh kerajaan untuk beroperasi,” menurut kenyataan itu, hari ini.DBKL berkata setiap perniagaan yang dibenarkan beroperasi perlu mematuhi prosedur operasi standard (SOP) yang telah ditetapkan.“Sehingga kini pihak DBKL telah membuat pemantauan di lokasi tersebut dan sejumlah 22 notis kompaun dikeluarkan terhadap premis yang tidak mematuhi SOP yang ditetapkan,” katanya.Pada 9 Jun lepas, Ahli Parlimen Seputeh Teresa Kok mendakwa wujud layanan dua darjat oleh DBKL dalam membenarkan pasar-pasar beroperasi sepanjang tempoh sekatan pergerakan penuh selepas menerima aduan penjaja pasar pagi terbuka yang diarahkan untuk menghentikan operasi dalam tempoh tersebut.


'Superman Hew' rayu sokong PH, kutuk 'Melayu berbalut kepala' dalam ucapan berbaur perkauman

Sebuah video yang merakamkan seorang aktivis Pakatan Harapan (PH) menggesa masyarakat Cina supaya mempergunakan situasi perpecahan dalam kalangan masyarakat Melayu bagi membolehkan "tumbukan maut” dilancarkan pada pilihan raya umum tular dalam aplikasi media sosial, hanya beberapa jam sebelum kempen berakhir secara rasmi tengah malam ini.
Dalam video itu, penceramah kontroversi dari DAP, Hew Kuan Yew dilihat memberitahu hadirin dalam ceramah kempennya bahawa perpecahan Melayu sepatutnya disambut baik oleh masyarakat Cina.
"Sekarang biarkan Melayu yang nak ketuanan Melayu, Melayu yang balut kepala yang nak ketuanan Islam, maksudnya PAS yang jah**** itu," kata Hew dalam bahasa Kantonis.
“Sekarang biarkan mereka yang ketuanan Melayu dan mereka beragama Islam yang boleh mampus berpecah belah.
“Apabila mereka bersatu, kami Cina tak dapat hidup. Bila mereka berpecah belah, itulah masa kita tumbuk mereka sampai mam***.”
Video berdurasi satu minit itu turut disertakan dengan sari kata dalam bahasa Melayu.
Hew, yang lebih dikenali sebagai "Superman Hew" mengesahkan memberikan kenyataan tersebut, namun mendakwa sarikata bahasa Melayu dalam video itu tidak menggambarkan secara tepat mengenai isu yang sedang beliau bangkitkan.
Dalam sebuah hantaran Facebook, beliau turut menuduh MCA telah menyunting rakaman ceramahnya dan menambah sarikata untuk digunakan oleh Umno, supaya ia boleh disebarkan kepada masyarakat Melayu.
Ketika dihubungi MalaysiaNow, Hew berkata beliau menentang mana-mana parti politik “bersayap kanan" dan "perkauman" yang menggunakan agama bagi meraih undi.
“Masyarakat Malaysia yang majmuk dan berbilang bangsa harus memberi sokongan padu kepada PH demi membentuk sebuah kerajaan baru yang bersih, sederhana, dengan minda reformasi tulen, menghormati hak berbilang kaum, khususnya dari segi sosial budaya,” katanya.
Hew berkata beliau akan terus berkempen untuk PH, menyifatkan gabungan itu sebagai "progresif dan inklusif".
“Saya sentiasa bersedia membantu sesiapa yang anti-BN dan PN yang munafik, inilah prinsip dan kriteria saya ketika meneliti undangan untuk berceramah,” katanya.
'Tengok tumbukan saya'
Dalam video tular itu, Hew turut menggesa sokongan diberikan kepada parti-parti komponen yang membentuk PH iaitu PKR, DAP, Amanah, Upko dan Muda.
“Politik Melayu, politik kaum dan politik agama, biar mereka tikam sesama sendiri.
“Sekarang mereka berpecah belah, kita kena bersatu.,” katanya.
Sambil mengacungkan penumbuknya, Hew kemudiannya menggayakan cara beliau melancarkan pukulan maut.
“Tengok buku lima saya... (ditapis)”
Hew berkata sebuah “upacara pengebumian” sedang disiapkan pada Isnin untuk mereka yang berpakaian biru, dipercayai merujuk Barisan Nasional dan Perikatan Nasional, dua gabungan diterajui parti Melayu yang bertanding pada pilihan raya kali ini.
"Alangkah baik mengadakan upacara pengebumian pada hari Sabtu juga," tambahnya.
Ini bukan kali pertama Hew mengeluarkan kenyataan berbaur perkauman.
Pada 2016, beliau turut dirakam dalam sebuah video  menggesa rakyat Sarawak untuk “menggunakan Melayu untuk ‘skru’ Melayu" semasa kempen pilihan raya di negeri itu.
Beliau kemudiannya meletak jawatan daripada DAP pada tahun yang sama, namun masih terus mempromosikan parti tersebut.
Selepas PH berkuasa, Hew dilantik sebagai ketua pegawai eksekutif Majlis Perniagaan Malaysia-China (MCBC).
Beliau kemudiannya sekali lagi mengundang kontroversi berhubung penerbitan buku komik yang diharamkan kerana mempunyai propaganda komunis.


Bersatu akan guna logo PAS di Kelantan, kata Muhyiddin

Presiden Bersatu Muhyiddin Yassin memberitahu ahlinya yang bertanding pada Pilihan Raya Umum ke-15 (PRU15) di Kelantan akan menggunakan logo PAS yang juga sebahagian daripada gabungan Perikatan Nasional (PN).
Dua ahli Bersatu tersebut ialah penyandang kerusi Parlimen Jeli, Mustapa Mohamed atau lebih dikenali sebagai Tok Pa dan Ikmal Hisham Abdul Aziz bagi Parlimen Tanah Merah.
Menurut Muhyiddin yang juga pengerusi PN, keputusan bersama majlis tertinggi untuk menggunakan logo PAS di Kelantan dilihat tidak akan membawa masalah kepada gabungan tersebut.
"Tak apa. Pakai logo PAS (di Kelantan), mesti menang punya.
"Calon Bersatu, Tok Pa atau Ikmal pakai logo PAS. Tak apa. Pangkah dia," katanya ketika berucap pada Himpunan Penyatuan Ummah sempena sambutan ulang tahun ke-32 kerajaan PAS di Kota Bharu, Kelantan malam tadi.
Hadir sama, Presiden PAS Abdul Hadi Awang, Menteri Besar Kelantan Ahmad Yakob dan Timbalan Menteri Besar Nik Mohamad Amar Nik Abdullah.
Sebelum ini, PAS mengumumkan tiga negeri yang ditadbir kerajaan parti Islam itu akan menggunakan logo sendiri dalam pada PRU15 dan dipersetujui dalam mesyuarat Majlis Pimpinan Tertinggi PN.
Mengulas lanjut, Muhyiddin turut mengingatkan para pengundi di Kelantan supaya keluar mengundi meskipun cuaca dijangka tidak menentu pada musim tengkujuh.
Katanya, meskipun PN sudah berusaha untuk menghentikan gesaan pemimpin Umno yang mahukan pilihan raya diadakan segera namun tarikh mengundi sudah pun ditetapkan.
"Kita nak supaya dalam keadaan macam mana pun kita mesti upaya bentuk kerajaan yang baik kerana situasi (pentadbiran) kerajaan yang lepas terutama masa BN tadbir dah cukup rosak," katanya.
Ini termasuk kerosakan dari segi penyelewengan duit rakyat, rasuah, masalah korupsi dan para pemimpin yang berdepan dengan kes-kes mahkamah.
"Apakah kita mahu serahkan kuasa kepada mereka yang mungkar ini?
"Inilah masanya, bukan sahaja di Kelantan tapi semuanya tolak BN dan PH."
Masa depan Kelantan
Tambah Muhyiddin lagi, pengundi di Kelantan perlu memberi peluang kepada parti yang akan memandu hala tuju negeri itu supaya menjadi lebih pesat membangun dari pelbagai aspek.
Termasuklah ekonomi, infrastruktur, fasiliti awam dan peluang pekerjaan kepada orang muda.
Jelasnya, pencapaian kerajaan PAS selama 32 tahun di negeri itu tidak boleh dipersoal.
Bagaimanapun, ianya tidak memadai untuk bertahan hanya dengan hasil khazanah negeri semata-mata.
Kelantan perlukan hubungan kerjasama baik dengan kerajaan pusat seperti ketika PN menerajui Putrajaya selama 17 bulan.
"Kalau Kelantan, kita akan rangka macam mana nak dibangunkan pesat lagi. Perindustrian mesti banyak. Mungkin ditambah lagi lebuh raya dan kemudahan lain supaya pelabur datang.
"Tunai tanggungjawab mengundi dan doa kita capai kemenangan yang besar dan berjaya bentuk kerajaan."


PBB gesa negara jiran henti hantar pulang pelarian ke Myanmar

Pertubuhan Bangsa-Bangsa Bersatu (PBB) semalam menggesa jiran Myanmar untuk menghentikan pemulangan secara paksa warga negara itu, mengatakan “banyak nyawa” akan berdepan dengan risiko.
Suruhanjaya Tinggi Bangsa-Bangsa Bersatu Untuk Pelarian (UNHCR) berkata pihaknya amat prihatin terhadap pelbagai laporan mengenai pemulangan secara paksa pelarian dan pencari suaka, sejak Februari 2021 dari negara jiran Myanmar.
Agensi itu “merayu kepada negara di rantau itu untuk segera menghentikan pemulangan paksa warga Myanmar yang mencari keselamatan daripada bahaya serius".
"Kami mengulangi gesaan kami kepada negara lain untuk terus menawarkan perlindungan kepada warga Myanmar yang melarikan diri demi keselamatan.
"Ini juga termasuk menamatkan amalan penahanan tanpa had pemohon suaka dan pelarian dari Myanmar," kata Penolong Pesuruhjaya Tinggi UNHCR, Gillian Triggs.
Myanmar bergolak sejak rampasan kuasa tentera tahun lalu, dengan pertempuran berleluasa di sebahagian besar negara itu.
Lebih 2,300 orang terbunuh akibat tindakan keras junta tentera terhadap perbezaan pendapat sejak rampasan kuasa.
Menurut kumpulan hak asasi manusia, kekejaman yang berlaku termasuk pemusnahan kampung, pembunuhan besar-besaran dan serangan udara ke atas orang awam.
Junta tentera Myanmar menyalahkan pejuang anti rampasan kuasa atas kematian hampir 3,900 orang awam.
Triggs berkata keganasan itu mendorong orang ramai melarikan diri dan mereka harus dibenarkan mencari suaka di luar negara serta dilindungi daripada penghantaran pulang secara paksa.


Musim tengkujuh dijangka lebih awal, kata MetMalaysia

Jabatan Meteorologi Malaysia hari ini berkata monsun timur laut (MTL) akan berlaku lebih awal pada minggu ini hingga Mac tahun depan, ketika negara bersiap sedia menghadapi Pilihan Raya Umum ke-15 (PRU15) ketika kebimbangan disuarakan ia bakal bertembung dengan bencana tahunan yang akan menjejaskan beberapa negeri.
Dalam sebuah kenyataan, MetMalaysia berkata MTL atau musim tengkujuh itu akan bermula pada 7 November hingga Mac, di mana empat hingga enam episod luruan monsun akan membawa hujan lebat berterusan sepanjang tempoh tersebut.
“Seperti musim-musim yang lalu, hujan lebat berterusan untuk tempoh beberapa hari boleh mengakibatkan kejadian banjir di kawasan-kawasan berkedudukan rendah dan berhampiran sungai.
“Sekiranya hujan lebat berterusan berlaku serentak dengan kejadian air pasang besar, risiko kejadian banjir boleh meningkat,” katanya.
Jabatan itu juga turut berkata kejadian air pasang besar juga dijangka berlaku pada 6 hingga 11 November dan 22 hingga 27 November, 7 hingga 12 Disember dan 22 hingga 26 Disember, dan 6 hingga 10 Januari dan 21 hingga 25 Januari 2023.
“Semasa MTL, tiupan angin timur laut secara berterusan dan kencang juga boleh menyebabkan laut bergelora serta ombak besar di perairan Laut China Selatan.
“Orang ramai dinasihatkan agar bersiap sedia menghadapi musim tengkujuh serta sentiasa peka dengan maklumat, nasihat dan amaran cuaca yang dikeluarkan oleh Jabatan Meteorologi Malaysia.”


118 individu langgar PKPP dicekup di kelab malam

Tindakan 118 individu yang leka berhibur di kelab malam dan pub membawa padah, apabila ditahan kerana melanggar Perintah Kawalan Pergerakan Pemulihan (PKPP), semalam.Menteri Kanan (Kluster Keselamatan) Ismail Sabri Yaakob berkata, tangkapan itu merupakan jumlah tertinggi daripada 221 individu yang ditahan semalam, kerana ingkar PKPP.“Daripada keseluruhan jumlah tangkapan itu, 212 individu dikompaun, lapan direman dan seorang individu dijamin,” katanya dalam kenyataan berhubung perkembangan PKPP di Kuala Lumpur hari ini.Antara kesalahan lain termasuk gagal menyediakan peralatan/merekod butiran pelanggan (34), tidak mematuhi penjarakan fizikal (43), tidak memakai pelitup muka (18), gagal mematuhi perintah kuarantin (1), premis beroperasi lebih masa (5), serta tangkapan terhadap pendatang tanpa izin (2).Sementara itu, Ismail Sabri berkata sebanyak 24 tangkapan melibatkan 61 pendatang tanpa izin dan lima tekong, berjaya dilakukan melalui Operasi Benteng semalam.Beliau berkata, di bandar Penawar, Johor, pasukan Angkatan Tentera Malaysia (ATM) menahan 26 pendatang tanpa izin, manakala di Bukit Kayu Hitam, Kedah, 12 migran ditahan, kerana tidak mempunyai dokumen pengenalan diri yang sah.“Polis Diraja Malaysia melalui Sekatan Jalan Raya Ops Benteng pula, telah memeriksa 24,972 kenderaan dan berjaya melakukan 11 tangkapan,” katanya.Memperincikan mengenai kepulangan rakyat Malaysia ke negara ini Ismail Sabri berkata, sejak 24 Julai sehingga semalam, 25,688 individu pulang ke tanah air melalui pintu masuk sempadan antarabangsa.Beliau berkata, kesemua mereka yang pulang dari 32 negara ditempatkan di 70 hotel dan lapan Institut Latihan Awam (ILA), serta institusi pengajian tinggi swasta seluruh negara.Kerajaan sejak 30 Mac juga, katanya melakukan 9,883 operasi sanitasi awam merangkumi 134 zon di seluruh negara.


SOP untuk golongan antivaksin

Golongan antivaksin mempunyai hak untuk bergerak ke sana, ke sini.Mereka juga mempunyai ahli keluarga, dilahirkan ibubapa dan juga merupakan manusia.Tindakan mereka untuk tidak menerima vaksin Covid-19 adalah satu jenis kekejaman ke atas diri, ahli keluarga, sahabat handai dan yang perlu bertemu atas segala apa urusan.Akan tetapi, tindakan memaksa golongan ini untuk menerima vaksin adalah satu tindakan yang sangat sukar.Menyukarkan hidup golongan antivaksin hanya akan menyebabkan timbulnya kes pemalsuan sijil vaksinasi dan juga ruang-ruang penyelewengan yang tidak terbayangkan.Sebenarnya, hanya golongan yang divaksin dapat melindungi daripada mereka belum divaksin.Umpamanya, apabila ada sahabat karib atau ahli keluarga terdekat ingin bertandang ke rumah, apakah kita sanggup bertanya soalan terus-terang dan menyemak MySejahtera masing-masing sebelum mengizinkan pertemuan itu berlaku?Di institusi pendidikan dan tempat kerja, apakah pihak pengurusan berani bertindak memastikan para pekerja yang enggan divaksin untuk melakukan ujian Covid-19 dengan tanggungan mereka sendiri setiap hari sebelum hadir untuk melaksanakan tugas?Prosedur operasi standard (SOP) untuk golongan antivaksin hanya satu, mereka perlu menjalankan ujian antigen Covid-19 setiap hari di mana-mana klinik bertauliah, dan sekurang-kurangnya satu ujian PCR setiap minggu.Kos ini perlu ditanggung mereka sendiri.Dan keputusan ini perlu dilaporkan ke aplikasi MySejahtera.Golongan antivaksin dibenarkan menikmati kebebasan yang sama dengan golongan yang divaksin setelah 14 hari pertama keputusan negatif.Status di MySejahtera akan berubah kepada status oren sementara yang bermaksud risiko rendah, hampir sama seperti golongan penerima vaksin.Jika mana-mana hari keputusan menjadi positif atau tidak dilaporkan keputusan terbaru, status MySejahtera akan terus berubah balik ke status belum divaksin.Cadangan ini adalah adil kerana golongan penerima vaksin perlu dilihat sebagai golongan yang sanggup mengambil risiko kesihatan dengan mencuba vaksin yang dianggap “bahaya” di mata golongan antivaksin demi melindungi orang ramai.Sebagai timbal balas, golongan antivaksin pula dilihat sebagai golongan yang sanggup mengambil tindakan proaktif yang ekstrem dengan membuat ujian Covid-19 sendiri setiap hari untuk melindungi orang ramai.Maka dengan demikian tidak timbullah soal kekejaman terhadap golongan antivaksin.SOP untuk rakyat hanya dua.Pertama, tanya dan semaklah status MySejahtera pihak yang ingin ditemu, dan kedua, lakukan ujian Covid-19 kendiri secara berkala sebelum berjumpa ahli keluarga dan sahabat tersayang.Kerajaan sebenarnya tidak boleh berbuat apa-apa melainkan mewujudkan SOP yang membantu mengekang penularan Covid-19 dalam kalangan masyarakat.Segala apa yang kerajaan buat terhadap golongan antivaksin tidak akan berkesan jika rakyat sendiri tidak mengambil tindakan.Berat sama dipikul, ringan sama dijinjing.


Bangsar South?

Minggu lalu saya menulis tentang perubahan nama Tanah Melayu menjadi Malaya kemudian menjadi Malaysia. Semua ini berlaku ketika saya sudah masuk sekolah pada tahun 1957.
Ini bermakna ketika dalam sekolah rendah, saya berupaya melihat apa yang sedang berlaku.
Hingga ke sekolah menengah saya hanya melihat dan mendengar tapi tidak memahami tanda dan makna dari apa yang sedang saya lihat.
Kesedaran tentang ada apa pada nama ini muncul dalam fikrah saya lambat.
Analisis tanda dan makna dari kesedaran ini juga datang melalui pembacaan dan pengalaman.
Saya melihat bagaimana negara-negara di Afrika mengubah nama negara mereka dari menggunakan nama kolonial kepada nama asal tanah air mereka.
Penukaran nama-nama ini dibakar oleh semangat nasionalisme menentang penjajah.
Tetapi apa yang berlaku di Tanah Melayu semuanya songsang.
Tanpa rujukan, tanpa pungutan suara, tanpa mengambil pandangan orang ramai, tiba-tiba nama Tanah Melayu, nama asal bumi ini diubah menjadi Malaya dan kemudiannya Malaysia.
Dalam bahasa Inggeris Malayland diubah jadi Malaysia. Mengapa ini berlaku?
Perkataan “Tanah” yang wujud sebelum perkataan Melayu ini hilang begitu saja.
Perkataan Melayu pada “Tanah” dilupuskan.
Untuk saya melupuskan nama Tanah Melayu dari nama negara ini adalah satu jenayah.
Pada hemat saya ini adalah salah satu jenayah besar yang dilakukan oleh parti United Malays National Organisation (Umno) terhadap Bani Melayu.
Saya masih ingat lagi pada tahun 1987, Intifada Pertama meledak di Palestin.
Ketika ini saya  bekerja sebagai pembaca warta berita Bahagian Melayu untuk stesen radio BBC di London.
Pada ketika itu saya amati dengan halus lagi licik BBC memunculkan nama Judea dan Samaria dalam laporan berita mengenai Palestin.
Nama Judea dan Samaria ini dimunculkan untuk menggantikan nama Tebing Barat.
Wilayah Tebing Barat Palestin ini ditakluk oleh Israel dalam peperangan tahun 1967.
Wilayah Tebing Barat merujuk kepada wilayah tebing Sungai Jordan. BBC sengaja mempopularkan nama Judea dan Samaria ini kepada seluruh dunia.
Ini bukan sekilas ikan di air sudah tahu jantan betinanya.  Dasar perubahan nama ini sudah terang lagi bersuluh. Amat jelas adanya niat jahat.
BBC bersekongkol dengan Zionis untuk memadamkan sejarah Tebing Barat Palestin. Justeru ada apa pada nama bukan satu perkara yang kecik anak.
Ada niat dan ada agenda di belakang pertukaran nama ini.
Ketika nama Tanah Melayu diubah menjadi Malaya kemudian Malaysia para pemikir dan intelektual Melayu tidak wujud.
Melayu yang bersekolah dan berpelajaran hanya berupaya untuk menjadi pegawai kerajaan, Malayan Civil Service (MCS).
Pegawai MCS adalah sosok-sosok yang dididik dan ditaja oleh kolonial Inggeris. Mereka menjadi budak suruhan Inggeris yang setia. Jika tidak setia mereka akan dibuang kerja.
Jika mereka memiliki kesedaran semangat kebangsaan mereka akan diburu, ditangkap dan dimasukkan ke dalam penjara.
Malah parti politik yang ditaja dan dipercayai oleh kuasa kolonial Inggeris ialah United Malays National Organisation (Umno).
Saya ulangi sekali lagi nama parti itu ialah United Malays National Organisation (Umno).
Nama Inggeris parti ini yang dipakai hingga ke hari ini adalah bukti sahih tentang ke mana arah kiblat parti ini.
Parti ini penyebab utama dan bertanggungjawab memandulkan jati diri Bani Melayu.
Parti yang “claim” berjuang untuk Melayu dan mengajukan dasar Ketuanan Melayu ini masih menggunakan nama Inggeris.
Ini bukan lawak. Ini bahan bukti satu jenayah.
Justeru ada apa pada nama bukan perkara yang kecik anak. Bukan perkara enteng.
Mari kita lihat satu babak sejarah penukaran nama.
Dari nama asli ke nama baru. Untuk ini mari kita buka sejarah apa yang hari ini kita kenali sebagai Taiping.
Ramai tidak sedar bahawa nama asal Taiping ialah Klian Pauh. Klian bermaksud lombong.
Manakala pauh ialah buah dari keluarga mangga. Lombong bijih timah banyak di Klian Pauh.
Ini menjemput ramai buruh dari China datang mencari bijih.
Bani China ini datang untuk menjadi buruh lombong dibawa oleh Inggeris.
Bani China ini membawa kumpulan samseng bawah tanah, Ghee Hin dan Hai San ke Tanah Melayu.
Dua kumpulan samseng ini bergaduh. Perang Larut pecah pada tahun 1861.
Dua kumpulan ini terlibat. Ini mengganggu pengeluaran bijih.
Bijih ini adalah bahan yang diperlukan oleh penjajah Inggeris.
Penjajah Inggeris membuat Perjanjian Pangkor 1874 dan membawa ke penamatan Perang Larut.
Ketika ini Klian Pauh berubah nama menjadi Taiping. Perkataan Taiping bermakna aman.
Nama Klian Pauh menjadi Taiping untuk mengingati perjanjian damai Ghee Hin dan Hai San. Perjanjian dan pertukaran nama Klian Pauh ke Taiping ini di depan mata Ngah Ibrahim anak Long Jaafar dan Kapten Speedy, penolong Residen J W W Birch.
Lihat bagaimana nama Klian Pauh bertukar menjadi Taiping.  Ada persetujuan Ngah Ibrahim, wakil anak jati setempat.
Manakala ada Kapten Speedy menjadi wakil residen Inggeris. Ada Chung Keng Quee diangkat menjadi kapitan Cina.
Kampung Abdullah Hukum
Tidak ada istiadat atau persetujuan Bani Melayu, warga asal ketika Kampung Haji Abdullah Hukum dirembat untuk dijadikan Mid Valley.
Babak yang sama juga berlaku kepada Kampung Pantai Dalam.
Bila wilayah kampung ini dirembat oleh pemaju. Nama Pantai Dalam beralih menjadi Bangsar South.
Batu nisan Kampung Pantai Dalam dipasang dengan lucah di tepi Lebuhraya Persekutuan.
Tembok batu Bangsar South adalah tanda terkuburnya Pantai Dalam.
Besar kemungkinan pemaju ini dari syarikat Bani Cina yang bebal sejarah tempatan. Tidak tahu siapa asal usul peneroka tanah itu.
Tidak kenal siapa Abdullah Hukum dan tidak tahu mengapa namanya Pantai Dalam dan di mana Pantai Luar.
Saya terfikir, sebebal mana pun pemaju Cina ini pasti mereka tahu ini adalah wilayah Bani Melayu.
Mustahil mereka tidak pernah mendengar nama Kampung Pantai Dalam.
Pada hemat saya pasti ada Bani Melayu yang membelot dan menjual jati diri bani mereka kepada pemaju.
Anggapan saya tidak jauh dari kebenaran jika saya katakan pembelotan ini dilakukan oleh Umno yang bersekongkol dengan pemaju Cina untuk memadamkan sejarah Pantai Dalam.
Hakikatnya menukar nama mukim, daerah atau kariah seperti ini perbuatan jenayah.
Ini tidak ada bezanya dari apa yang dilakukan oleh Zionis Israel bila menukar nama Tebing Barat menjadi Judea dan Samaria.
Ada niat jahat untuk menghilangkan pertalian bumi itu dengan penduduk asal bumi itu.
Saya mempertikaikan nama Bangsar South bukan kerana saya Melayu.
Saya bersuara lantang bukan kerana semangat kemelayuan saya yang tebal. Tidak. Ini tidak betul.
Saya menentang pelupusan nama Pantai Dalam dan Abdullah Hukum.
Saya tidak mempertikaikan nama Bangsar.  Saya anggap ini nama yang tepat.
Saya tahu sejarah dan asal usul nama ini. Ini singkatan dari nama ladang getah Bunge-Grisar.
Nama warga dari Belgium yang meneroka hutan untuk dijadikan ladang getah pada tahun 1906.
Malah saya sendiri sempat melihat rumah tinggal tuan manager ladang getah Bunge-Grisar ini pada tahu 1972.
Ini ketika saya menjadi warga Kolej Kelima Universiti Malaya (UM).
Kolej ini terletak di bawah bukit ladang getah ini.
Percubaan mengubah sejarah?
Jelas untuk saya menamakan Bangsar South atau Mid Valley adalah satu percubaan secara sedar untuk mengubah sejarah wilayah ini yang asalnya milik Bani Melayu.
Ini untuk saya satu jenayah.
Sama seperti yang sedang dilakukan oleh Zionis Israel kepada bumi Arab Palestin.
Melupuskan persejarahan anak watan. Malah saya bertanya dari mana datangnya South?
Mengapa Bangsar menjadi South?
Apa rujukan untuk menjadi South tidak disebut Selatan dalam bahasa Melayu.
Mungkin ini tabiat “monkey see, monkey do” atau “beruk melihat, beruk membuat”.
Di London ada South Bank. Ini wilayah penempatan seni, teater, dewan pameran dan panggung wayang.
Di Paris ada Left Bank. Ini wilayah seniman, intelektual dan para aktivis berkampung.
Nama dua-dua wilayah di London dan Paris ini menggunakan rujukan Sungai Thames untuk London dan Sungai Seine untuk Paris.
Bangsar South rujukan dari mana?
Tup tup tup, tiba-tiba muncul pula Gombak East. Apa benda pulak ini?
Justeru hal nama ini bukan satu perkara yang kecik anak.
Di belakang satu-satu nama itu ada sejarah. Sejarah ini membawa makna jati diri.
Saya tidak menimbulkan syak wasangka kepada Jalan Yap Kwan Seng, Jalan Tun Sambanthan, Jalan Tun Tan Cheng Lock atau Jalan Thambipillay.
Untuk saya ini bukan hal nama Melayu, nama India atau nama Cina yang saya timbulkan.
Cheng Lock atau Sambanthan ini adalah nama-nama sosok yang berperanan dalam pensejarahan negara bangsa.
Mereka ada sejarah.
Yang saya pertikaian ialah pengubahan nama yang akan melupuskan sejarah dan jati diri anak watan.
Untuk saya semua ini adalah salah satu jenayah besar Umno.
Parti yang claim menjadi parti Ketuanan Melayu ini terlibat sama dalam pemadaman sejarah ini.
Pada masa yang sama saya tidak seharusnya hanya menuding telunjuk pada si penjenayah.
Saya juga wajib bertanggungjawab mencari jalan penyelesaian.
Ini dalam usaha untuk mendirikan negara bangsa yang tahu sejarah dan sedar di mana bumi di pijak di situ langit di junjung.
Apa agaknya yang perlu dilakukan?
Tunggu minggu hadapan.


Belanjawan 2021 ditambah baik menerusi Laksana, kata menteri kewangan

Kementerian Kewangan dalam proses perbincangan dan kajian bagi penambahbaikan Belanjawan 2021 susulan pelaksanaan semula Perintah Kawalan Pergerakan (PKP) dan pengisytiharan darurat, kata Tengku Zafrul Aziz.Menteri kewangan itu berkata, langkah itu dibuat oleh kerajaan demi memastikan kesejahteraan rakyat dan kelangsungan perniagaan tetap dijaga.Beliau berkata, kerajaan tidak pernah mengabaikan negara dan sentiasa mendengar serta bersedia untuk menambah baik inisiatif jika diperlukan.“Kementerian Kewangan kini dalam usaha penambahbaikan inisiatif di dalam suku pertama 2021 dan sudah memulakan pelaksanaan langkah Belanjawan 2021.“Kementerian Kewangan sendiri akan memantau pelaksanaan 76 inisiatif seperti yang dibentangkan dalam Belanjawan 2021. Seperti pakej rangsangan ekonomi tahun lalu, status pelaksanaan inisiatif ini juga akan dikongsi dengan pihak awam,” katanya ketika membentangkan laporan Laksana ke-36 di laman Facebook Kementerian Kewangan, hari ini.Zafrul berkata, selain bantuan kerajaan, pembabitan pihak swasta juga sangat menggalakkan dalam membantu kewangan rakyat terutama mereka yang berhadapan dengan situasi banjir ketika ini.“Kementerian Kewangan kini dalam usaha penambahbaikan inisiatif di dalam suku pertama 2021 dan sudah memulakan pelaksanaan langkah Belanjawan 2021.Beliau berkata, langkah beberapa bank memberikan bantuan pembayaran balik pinjaman bagi mangsa banjir termasuk lanjutan moratorium sehingga enam bulan sangat dihargai kerajaan.“Kerajaan sentiasa mengalu-alukan usaha sebegini, yang sangat diperlukan daripada pelbagai pihak swasta dalam membantu meringankan beban rakyat dan perniagaan.“Kita semua perlu berganding bahu dan memainkan peranan masing-masing untuk membantu ekonomi kita berkembang semula,” katanya.Zafrul turut menasihatkan rakyat agar sentiasa berhati-hati dengan pihak yang mengambil kesempatan menipu bantuan kewangan yang diberikan kerajaan.Beliau berkata, sindiket penipuan ini menyasarkan rakyat terutama mereka yang layak menerima pelbagai bantuan langsung kerajaan dan kemudahan lain contohnya Bantuan Prihatin Nasional (BPN), Geran Khas Prihatin (GKP), i-Lestari dan i-Sinar.“Semua perlu berhati-hati dengan individu dan sindiket penipuan yang semakin berani mengambil peluang menipu orang awam yang memerlukan bantuan kerajaan.“Saya menyeru pemohon dan penerima untuk merujuk kepada sumber rasmi saja dan tidak memberikan maklumat peribadi kepada pihak yang tidak dikenali.”Mengulas lanjut, Zafrul berkata, pelbagai agensi kerajaan termasuk agensi di bawah kementerian kewangan sentiasa menekankan perkara ini melalui pelbagai saluran.Beliau berkata, Bank Negara Malaysia juga sudah mewujudkan satu laman media sosial yang memberi banyak maklumat mengenai pelbagai jenis “scam”.


Hakim mahkamah anti keganasan, keluarga ditembak di Pakistan

Hakim mahkamah antikeganasan dan tiga ahli keluarganya dibunuh lelaki bersenjata di barat laut Pakistan pada Ahad malam, kata polis, lapor Agensi Berita Anadolu.Hakim Aftab Afridi dan isteri, anak lelaki dan perempuannya dibunuh ketika dalam perjalanan ke ibu kota Islamabad. Kenderaan mereka diserang berhampiran daerah Swabi, di Peshawar, ibu kota wilayah Khyber Provincun, dekat sempadan Afghanistan.Menurut ketua polis daerah Muhammad Shoaib, selain keluarga itu, dua pengawal hakim turut cedera.Bagaimanapun, penyerang berjaya melarikan diri.Hakim itu sedang mendengar beberapa kes berkaitan keganasan di sebuah mahkamah di lembah Swat, yang pernah menjadi pusat militan.Motif serangan sedang disiasat, kata Shoaib kepada wartawan.Sementara itu, Perdana Menteri Imran Khan menerusi akaun Twitternya mengecam kejadian itu dan memberi jaminan kepada keluarga mangsa pelaku pembunuhan “kejam” itu akan ditahan dan dihadapkan ke muka pengadilan.


Mahathir perlekeh usaha Umno nak jadi dominan semula

Lelaki yang memimpin Umno selama dua dekad dan menjadikan parti itu dominan sehingga berjaya memenangi lima pilihan raya umum dengan bergaya memperlekehkan cakap-cakap dari kepimpinan sekarang yang mahu parti Melayu itu menjadi pemandu utama politik Malaysia.Dr Mahathir Mohamad, yang memerintah negara sepanjang 1990-an dan menjadi musuh utama pembangkang, tidak melihat wujud peluang sedemikian bagi mana-mana parti termasuk Umno yang mengetuai Barisan Nasional (BN) ketika tersungkur dari tampuk kekuasaan pada 2018.Beliau berkata parti yang pernah mengetuai gabungan politik terbesar itu sudah berpecah dan tidak memiliki harapan untuk bangkit semula seperti zaman kegemilangannya dahulu.“Tak ada masa depan (untuk Umno),” kata Mahathir yang berkhidmat sebagai perdana menteri dengan penggal pemerintahan terpanjang dan terpendek dalam dua kali pemerintahannya kepada MalaysiaNow ketika temu bual baru-baru ini di Yayasan Kepimpinan Perdana di Putrajaya.“Walaupun mereka duduk bersama ia hanya mewakili sebahagian kecil Umno yang asal. Bukan keseluruhan Umno.”Tema dalam Perhimpunan Agung Umno bulan lalu adalah perbahasan mengenai menjadikan Umno sebagai parti yang dominan semula.Para pemimpinnya bergilir-gilir menggesa kerjasama dengan kerajaan Perikatan Nasional (PN) pada ketika ini diputuskan kerana parti itu hanya menjadi pemain kedua selepas Bersatu, sebuah parti serpihan Umno yang diasaskan Mahathir dan Perdana Menteri Muhyiddin Yassin.Presiden Umno Ahmad Zahid Hamidi dan timbalannya Mohamad Hasan turut mengatakan di hadapan perwakilan parti itu tidak akan bertolak ansur jika ia tidak diletakkan pada kedudukannya sebelum ini.“Mereka (boleh) cakap, tetapi cara mereka buat tak nampak mereka semua bersatu,” kata Mahathir.Mahathir turut berkata beliau tidak melihat wujud masa depan untuk Umno bagi pilihan raya umum akan datang, kerena untuk mendapatkan 80 kerusi seperti sebelum ini hanyalah mimpi yang sukar dijangkau.“Mungkinlah dapat 50 atau 40 kerusi, tapi itu tidak cukup untuk tubuh gabungan yang kuat.”Namun beliau menambah ia juga tidak bermakna Bersatu akan mampu menangi banyak kerusi.“Muhyiddin tak akan dapat sokongan. Mereka akan kalah lawan Umno. Sebab Umno akan bertanding di kerusi Bersatu sebelum ini. Dan Umno juga akan bertanding di kerusi orang Umno yang sertai Bersatu,” katanya.“Pada masa yang sama, sudah tentu, Umno nak jadi parti dominan. Jadi mereka akan bertanding mungkin dalam 80 hingga 90 kerusi. Namun mereka tak akan berjaya.”Mahathir berkata walaupun Umno menjadi dominan dalam kerajaan, ia tidak boleh mendapat sokongan yang cukup hanya dengan satu parti sahaja.“Pada satu waktu, Umno sudah jadi parti dominan. Cukup ampuh. Ia jadi pasukan utama. Namun Umno sendirian tak pernah menang untuk tubuh kerajaan. Umno perlukan sokongan MCA, MIC, dan parti-parti dari Sabah dan Sarawak.“Namun sekarang Umno tidak lagi menjadi parti dominan, ia sudah berpecah. Ramai yang sertai Bersatu. Dan ada juga yang tubuh kumpulan-kumpulan dalam Umno.”Pada Pilihan Raya Umum 2018, Umno melalui gabungan politiknya, BN, memenangi 54 kerusi, kebanyakannya disebabkan pertembungan beberapa penjuru memberikan kelebihan kepada Pakatan Harapan (PH).Sejak itu, parti itu terus menyaksikan pemimpinnya melompat menyertai Bersatu, menyebabkan Umno hanya tinggal 38 ahli Parlimen.Kepimpinan Umno juga turut menjadi sasaran kritikan terbuka rakan politiknya MCA dan MIC yang tidak pernah berlaku sebelum ini, selepas sekian lama dituduh sering menuruti segala kemahuan parti Melayu itu.Dalam pada itu, Mahathir berkata beberapa percubaan baru-baru ini yang dilakukan pemimpin Umno seperti Zahid dan bekas perdana menteri Najib Razak untuk menyegarkan semula Umno dengan mendekati belia di media sosial tidak akan mendatangkan hasil.“Saya tak fikir begitu. Belia ni orangnya idealistik, mereka nak kerajaan yang bersih,” katanya.Beliau bersetuju dengan pandangan tidak ada satu-satu parti yang dominan mendapat kerusi cukup bagi menuntut jawatan perdana menteri.“Sebab semua parti sudah berpecah. Orang Melayu sudah berpecah jadi lapan parti, Umno sendiri sudah berpecah, dalam Umno ada empat kumpulan dan sebahagian mereka cukup keras dengan Najib.”Beliau berkata menubuhkan gabungan adalah satu-satunya cara untuk memenangi tampuk kerajaan negara.“Di Malaysia, tak ada satu parti yang boleh tubuh kerajaan sendirian. Ia sentiasa tentang gabungan politik,” katanya dan menambah kesetiaan kaum dalam politik itu masih kekal wujud.


Kemiskinan, masalah negara yang tak pernah selesai

Menjelang Belanjawan 2021, dalam tempoh pandemik Covid-19 yang menyebabkan kehidupan ramai keluarga terjejas teruk, kesusahan dialami golongan miskin di Malaysia lebih banyak menimbulkan persoalan berbanding jawapan.Persoalan utama yang timbul: mengapa masih wujud kemiskinan di sebalik kemajuan yang dicapai negara?Ada beberapa pakar berpandangan, jika sesebuah negara itu memberi fokus menolong golongan miskinnya sebagai balasan ia akan membantu pertumbuhan.Tidak kurang juga yang berpendapat sekiranya kerajaan menghulurkan bantuan tunai kepada golongan miskin, generasi akan datang perlu menanggung beban kewangan yang digunakan sebelum itu.Satu lagi pandangan lain merumuskan jika lebih banyak wang tunai diberikan kepada golongan miskin, negara mampu mengelak ketidakstabilan sosio-enokomi pada masa depan, dan golongan kaya perlu dikenakan cukai lebih tinggi untuk membayarnya.Negara ketika ini masih berkembang, tetapi kadar pertumbuhannya mengalami penurunan.Pada tahun 1980-an kadar pertumbuhan Malaysia secara purata berada pada 9%, menurun kepada 8% pada dekad berikutnya dan kini sekitar 7%.Seorang ahli ekonomi Barjoyai Bardai memberitahu MalaysiaNow, “Anda tidak boleh berkembang pada kadar yang tinggi dan pada masa sama mempunyai pengagihan yang setara.“Kemiskinan adalah sesuatu yang tidak dapat dielakkan jika anda sasarkan pertumbuhan yang tinggi. Itu adalah kebenarannya dan perkara sama turut berlaku di negara-negara maju, berpendapatan tinggi: pertumbuhan pesat bermaksud kurang golongan tidak bernasib baik terpinggir.”Barjoyai, seorang profesor di Universiti Tun Abdul Razak, berkata adalah satu ilusi jika mengatakan kenaikan cukai akan membantu pengagihan pendapatan lebih sama rata.“Cukai yang pertamanya untuk meningkatkan pendapatan,” jelasnya. “Dan ia harus berlandaskan kepada kemampuan pembayar cukai, yang bermaksud golongan kaya sepatutnya perlu membayar lebih. Tetapi tindakan mengagihkan semula pendapatan dan kekayaan menggunakan kaedah itu bukan jalan terbaik.”Katanya pungutan cukai adalah punca masalah, dan bukan kaedah pengagihan kekayaan itu.Pada tahun 1980-an kadar pertumbuhan Malaysia secara purata berada pada 9%, menurun kepada 8% pada dekad berikutnya dan kini sekitar 7%.Sistem cukai progresif di Malaysia direka untuk golongan kaya membayar cukai lebih tinggi daripada yang miskin, namun itu bukan realiti yang berlaku, kata Barjoyai, sebaliknya kelemahan sistem dan mekanisme digunapakai menyebabkan golongan berpendapatan tinggi dan organisasi membayar cukai lebih rendah daripada sepatutnya.Barjoyai menjelaskan ada beberapa organisasi berpendapatan tinggi yang memonopoli mampu mengalihkan bebanan cukai tersebut kepada pengguna, yang kebanyakannya terdiri daripada golongan berpendapatan rendah.Wujud juga risiko mengenakan cukai yang tinggi kepada individu dan organisasi yang kaya akan menyebabkan aliran modal keluar ke luar negara, kata felow kanan ekonomi Universiti Sunway Yeah Kim Leng kepada MalaysiaNow.“Banyak negara berlumba untuk kekayaan, disebabkan itu kerajaan enggan mengenakan kadar cukai terlalu tinggi kepada golongan kaya, kerana akan menjadi penyebab peningkatan aliran modal negara melepasi sempadan,” katanya.“Tambahan pula, cukai yang rendah menarik minat pelabur antarabangsa.”Beliau menambah negara berpendapatan sederhana seperti Malaysia, kemiskinan disebabkan oleh masalah pendapatan tidak sama rata dan jurang kekayaaan.“Menjadi peranan kerajaan untuk meningkatkan pendapatan dan menyediakan peluang ekonomi kepada golongan kurang bernasib baik. Kelemahan itu menjadi punca golongan miskin bandar menerima kadar upah rendah, peluang menjana pendapatan terhad dan kelemahan pendidikan.”Tambahnya tahap latihan kemahiran rendah bermaksud golongan miskin hanya mampu bekerja mengikut kebolehan terhad itu, akhirnya terpaksa bersaing dengan pekerja asing yang upahnya lebih murah.“Cabarannya di sini adalah untuk menjadikan kumpulan berpendapatan rendah kepada pekerja berkemahiran tinggi dengan kadar upah lebih tinggi,” katanya. “Ia tidak membantu industri berorientasi buruh, peluang kerja itu memberi fokus kepada pekerjaan berkemahiraan rendah dan sederhana.“Disebabkan industri negara gagal meningkatkan rantaian nilai, kita akan terus melihat sebilangan besar tenaga kerja kekal berada pada pekerjaaan separuh mahir dengan upah rendah dan formula gaji kecil serta kenaikan kos sara hidup, jawapannya adalah kemiskinan.”Jalan penyelesaian yang dicadangkan Yeah, adalah dengan mewujudkan lebih banyak peluang pekerjaan dengan upah lebih baik.Selain itu perbanyakkan latihan kemahiran serta pendidikan untuk golongan berpendapatan rendah.


PN komited sokong Ismail sebagai perdana menteri

Perikatan Nasional (PN) memberikan komitmen untuk terus menyokong kepimpinan Perdana Menteri Ismail Sabri Yaakob demi kestabilan politik negara, kata Naib Presiden Bersatu Ronald Kiandee.
“Tempoh mandat Pilihan Raya Umum ke-14 (PRU14) akan tamat pada Mei tahun depan, jadi sehingga kini kita memberikan komitmen untuk terus menyokong perdana menteri dan kerajaan bagi memastikan kestabilan politik negara berkekalan sehingga PRU yang akan dipanggil (diumumkan),” kata beliau yang juga ahli Majlis Tertinggi PN.
Beliau berkata demikian ketika ditemui pemberita selepas merasmikan Laman Padi serta Pelancaran Logo SMART SBB dan Sistem Pengurusan Maklumat Beras (RIMS), Ladang’57 iaitu Beras Wangi Horeca dan 3FR SOP Manual, sempena Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (Maeps) semalam.
Parti komponen PN dianggotai oleh Bersatu, PAS, Gerakan, Parti Solidariti Tanah Airku (Star) dan Parti Maju Sabah (SAPP).
Sementara itu di Kuala Terengganu, Naib Presiden PAS Ahmad Samsuri Mokhtar pula menyifatkan dakwaan yang menyatakan bahawa PN berhasrat menarik balik sokongan kepada kerajaan sebagai pandangan pihak tertentu sahaja.
Menteri Besar Terengganu itu ketika ditemui pemberita selepas Majlis Pelancaran Bulan Kebangsaan dan Kempen Kibar Jalur Gemilang Peringkat Negeri Terengganu Tahun 2022 di Wisma Darul Iman semalam berkata sebaliknya terdapat banyak lagi perkara yang ingin dilaksanakan kerajaan negeri bersama kerajaan persekutuan.


Saya tak persoal sumber sumbangan RM7 juta ahli perniagaan kepada yayasan, kata Zahid

Ahmad Zahid Hamidi memberitahu Mahkamah Tinggi hari ini bahawa beliau tidak mempersoal sumber sumbangan berjumlah RM7 juta kepada Yayasan Akalbudi (YAB) yang diterima daripada dua ahli perniagaan.
Zahid, 69, berkata beliau bersangka baik apabila menerima sumbangan itu kerana ia diberikan kepada YAB bagi aktiviti keagamaan dan amal kebajikan, bukan untuk kepentingan dirinya.
“Saya mesti bersangka baik jika sumbangan itu diberikan kepada YAB kerana tentunya ia adalah untuk kerja-kerja kebajikan kerana YAB juga menjalankan kerja-kerja kebajikan kepada orang bukan Islam, bukan hanya di Parlimen Bagan Datuk tetapi juga di beberapa tempat lain apabila ada masalah banjir,” katanya.
Beliau berkata demikian semasa disoal balas timbalan pendakwa raya Harris Ong Mohd Jeffery Ong mengenai sumber sumbangan RM5 juta yang diterima daripada pemborong tekstil Junaith Asharab Md Shariff dan RM2 juta daripada tukang emas Mubarak Hussain Akhtar Husin.
“Individu terbabit bukan ahli kongsi gelap dan polis tidak menjalankan siasatan terhadap mereka. Ia membabitkan isu integriti, saya tidak boleh mempersoal niat mereka untuk membuat sumbangan itu dan sebarang sumbangan saya anggap derma kepada YAB,” katanya.
Ahli Parlimen Bagan Datuk itu juga berkata beliau tidak merekodkan penerimaan sumbangan itu kerana ia dikreditkan ke dalam akaun pelanggan Tetuan Lewis & Co iaitu firma guaman yang mengendalikan dana YAB.
“Terdapat dakwaan bahawa wang sumbangan yang diterima dimasukkan ke dalam akaun saya namun ia tidak benar dan menyalahi undang-undang. Cek sumbangan diberikan kepada Tetuan Lewis & Co yang mengendalikan dana YAB,” katanya.
Zahid tidak bersetuju dengan cadangan Harris Ong bahawa beliau bebas melakukan apa sahaja dengan sumbangan yang diterima atas nama kebajikan.
Beliau berkata sumbangan itu digunakan mengikut garis panduan dan objektif penubuhan YAB bagi menjalankan kerja-kerja kebajikan serta membantu golongan yang memerlukan.
Menyentuh pengeluaran dana YAB sebanyak RM17.9 juta bagi membantu anaknya Nurulhidayah mengambil alih saham Ri-Yaz Asset Sdn Bhd dan mengusahakan sebuah hotel butik di Bali, Indonesia,  Ahmad Zahid berkata ia dilakukan bukan untuk kepentingan anaknya dan diri sendiri.
Harris: Dana YAB adalah daripada penderma untuk kerja-kerja kebajikan kepada orang Islam dan bukan Islam namun pelaburan (Ri-Yaz) telah lari daripada objektif.
Zahid: Berdasarkan kepada objektif pemegang amanah YAB dan M&A (Memorandum dan Artikel Persatuan), pelaburan dilakukan untuk menjana pendapatan tambahan bagi melaksanakan kerja-kerja kebajikan.
Bagaimanapun, beliau kemudian bersetuju dengan Harris bahawa tiada arahan bertulis berhubung pengeluaran dana YAB sebanyak RM17.9 juta itu.
Pada 24 Januari lepas, mahkamah memerintahkan bekas timbalan perdana menteri itu membela diri atas 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pengubahan wang haram membabitkan puluhan juta ringgit dana milik YAB.
Perbicaraan di hadapan hakim Collin Lawrence Sequerah bersambung esok.


PH tiada pilihan selain sokong Bajet 2023

Penganalisis politik menjangkakan Pakatan Harapan (PH) tiada pilihan selain menyokong Rang Undang-Undang Perbekalan 2023 atau Bajet 2023 yang dibentang baru-baru ini, meskipun ia akan memberi imej positif kepada Barisan Nasional (BN).
Menurut mereka, PH tidak mampu merisikokan pembubaran Parlimen sekiranya Bajet 2023 yang dibentang Jumaat lepas tidak mendapat sokongan secukupnya.
Penganalisis politik daripada Universiti Teknologi Malaysia, Mazlan Ali berkata, sokongan PH itu ialah kerana perjanjian persefahaman (MoU) yang ditandatangani antara gabungan itu dan kerajaan.
"PH tidak akan laksanakan sesuatu yang melanggar MoU. Tambahan lagi, PH dapat banyak faedah daripada MoU itu kerana banyak reformasi dibuat oleh Perdana Menteri Ismail Sabri Yaakob antaranya undang-undang anti lompat parti.
"Bagi bajet ini, saya jangka PH akan sokong untuk memastikan beberapa lagi Rang Undang-Undang (RUU) diluluskan," katanya kepada MalaysiaNow.
Bajet 2023 dibentangkan Menteri Kewangan, Tengku Zafrul Aziz di Parlimen dengan peruntukan sebanyak RM372 bilion.
Ahli Parlimen Pulai, Salahudin Ayub dari Parti Amanah Negara menggelarkan Bajet 2023 itu sebagai halwa telinga untuk menyedapkan hati rakyat dan wajar diperhatikan jika ia boleh direalisassikan.
"Saya berharap kalau benar Bajet 2023 berorientasikan rakyat, ia mesti dibenarkan untuk dibahaskan.
"Kami di pihak pembangkang berikan memorandum persefaham (MoU) untuk beri masa yang cukup kepada perdana menteri untuk membina kembali negara dan bukan bergelut ataupun menerima tekanan daripada mana-mana pihak untuk Parlimen dibubarkan," katanya kepada media di Parlimen baru-baru ini.
Pembangkang dan beberapa pihak dalam kerajaan termasuk Bersatu dan Pas dalam Perikatan Nasional (PN) menyuarakan kegusaran mengenai pembubaran Parlimen sebelum penggal berakhir, memandangkan musim monsun Timur Laut bakal melanda negara bermula pertengahan November.
MalaysiaNow sebelum ini melaporkan BN akan mendapat manfaat terbesar dalam Bajet 2023 walaupun kerajaan sekarang merupakan kerajaan campuran antara BN, PN dan GPS.
Sementara itu, Ahli Parlimen Hang Tuah Jaya, Shamsul Akin Iskandar berkata PH akan meneliti sama ada gabungan itu akan menyokong atau tidak Bajet 2023.
"Kita akan berdebat sehingga akhir dan kita akan lihat apa yang disimpulkan Menteri Kewangan. Ia terlalu awal untuk disimpulkan," tambahnya.
Menurut Mazlan, prospek pembubaran Parlimen adalah kunci mengapa PH dijangka menyokong perbelanjaan itu.
Kerajaan pimpinan Ismail berdepan tekanan pembubaran Parlimen secara pramatang ekoran desakan daripada kluster mahkamah yang diketuai Presiden Umno Ahmad Zahid Hamidi.
Felo Kanan Singapore Institute of International Affairs, Oh Ei Sun turut menjangkakan sokongan PH terhadap Bajet itu.
"Tatkala mereka berikrar untuk menyokong kerajaan Ismail, mereka tiada pilihan kecuali menyokong bajet itu walaupun tidak sepenuh hati,"tambahnya.
MoU antara Ismail dan PH ditandatangani pada September 2021 merangkumi pelan pemulihan negara pasca Covid-19, transformasi pentadbiran dan pembaharuan di peringkat Parlimen, selain Perjanjian Malaysia dan kebebasan institusi kehakiman.
Sebelum ini, Presiden PKR Anwar Ibrahim berkata PH berkemungkinan menolak Bajet 2023, bergantung kepada ketelusan kerajaan dalam beberapa perkara penting.
Bajet 2022 yang dibentang tahun lalu diluluskan setelah menerima sokongan majoriti ahli Parlimen.


Lelaki dalam misi ketengahkan kisah kejayaan Malaysia

Di tengah-tengah kesuraman ekonomi dan kelesuan politik yang melanda, seorang lelaki tampil dengan matlamat menyiarkan sebanyak mungkin berita baik dan positif, dengan harapan ia akan dapat membuat perubahan dalam kehidupan rakyat biasa di Malaysia.
Ketika kos sara hidup yang semakin meningkat dan kebimbangan mengenai wabak Covid-19 walaupun Malaysia sudah beralih ke fasa endemik, Richard Ker tetap meneruskan usahanya itu.
Warga Sabah yang berperwatakan ceria itu enggan menghentikan kerja-kerja yang diusahakannya.
Apa yang perlu dia buat mudah sahaja: dia akan mencari dan mengenal pasti rakyat biasa yang membuat sesuatu yang memberikan impak positif kepada negara, sama ada ahli sukan atau individu yang terlibat dalam kerja-kerja amal dan kebajikan.
"Saya melihat ada peluang untuk sebarkan hal-hal positif dan bukannya bercakap perkara negatif," katanya ketika temu bual dengan MalaysiaNow.
Ini adalah inspirasi di sebalik usaha pertamanya pada 2016, ketika dia menerbitkan siri "The Malaysian Heroes" yang menonjolkan kisah-kisah kejayaan anak Malaysia.
"Itulah kali pertama hantaran Facebook saya menjadi tular,” katanya.
Ker berkata dia mahu meneruskan apa yang dilakukannya, terutama ketika negara berdepan situasi sekarang.
“Saya mahu capai satu tahap yang baik,” katanya.

Richard Ker.

Ker, yang mencipta nama sebagai seorang pempengaruh atau “influencer” di media sosial, pada mulanya aktif di platform Facebook dan LinkedIn.
Malahan dia mengakui, pada awalnya "tidak tahu" cara untuk memaparkan akaun Twitter dalam platform portfolionya itu.
Ciapan Twitter Ker menjadi tular dan heboh pada April tahun ini, apabila dia menyiarkan kisah Florence Tan, seorang rakyat Malaysia yang bekerja dengan Pentadbiran Aeronautik dan Angkasa Kebangsaan (Nasa) di Amerika Syarikat (AS).
"Saya hanya membuat carian menggunakan kata kunci seperti 'Malaysia' dan 'Nasa'," katanya.
"Itulah cara saya dapat tahu tentang Tan."
Ker kemudiannya mengumpul maklumat dan memasukkannya ke dalam bebenang Twitter.
Dia juga terkejut apabila bebenang Twitternya menjadi tular.
“Kisah itu malahan diangkat oleh pihak istana Johor,” katanya.
Ker menggunakan kaedah yang sama untuk mengetengahkan kisah kejayaan perniagaan tempatan seperti butik Siti Khadijah, 99 Speedmart dan juga Ramly Burger.
"Semua maklumat sudah ada."
Ker, mendapat pendidikan tinggi dalam bidang multimedia di institusi tempatan, dia kemudiannya melanjutkan pelajaran kejuruteraan elektronik di UK dengan biasiswa Mara.
“Sejak saya kecil lagi saya mahu menjadi doktor atau jurutera,” katanya.
"Saya fikir akan jadi seorang jurutera selepas menamatkan pengajian dari Universiti Surrey. Namun kemudiannya tumbuh minat yang tinggi dalam bidang teknologi maklumat atau IT."
Ker bekerja selama 10 tahun di China sebelum pulang ke Malaysia dan menetap di Cyberjaya.
Dia bekerja dengan beberapa agensi kerajaan seperti Pusat Inovasi dan Kreativiti Malaysia (MaGIC) dan Cyberview sebelum menyertai penyedia perkhidmatan dron global Aerodyne Group.
Dia kini mengusahakan syarikat pemasaran digital sendiri yang ditubuhkan untuk memberi tumpuan kepada bidang penceritaan dan penjenamaan bagi usahawan tempatan.
Bagi Ker, apa yang diusahakannya ketika ini adalah sesuatu yang memang ingin dilakukannya.
Bercakap kepada MalaysiaNow, beliau menyifatkan bidang penceritaan sebagai satu kelompongan dalam banyak sektor dalam negara ini termasuk sektor teknologi tempatan.
Sebagai contoh, dia bekerja dengan perusahaan sosial yang berusaha untuk memperkasakan kumpulan B40 di Sabah, di sana Ker banyak menasihati mereka mengenai kepentingan membuat video dan bercerita tentang produk bagi menarik pembeli dari luar Malaysia yang mungkin berminat dengan produk tempatan.
“Semua catatan media sosial saya mempunyai unsur penceritaan seperti ini,” katanya.
"Saya mahu ia memberi kesan dan tidak begitu teknikal, selain mudah dihadam. Malahan, dengan menumpukan aspek penceritaan yang betul, ia boleh menarik minat pelabur."
Bagaimanapun, di sebalik apa yang diusahakannya, Ker masih berdepan dengan segelintir orang yang memperkecilkan pencapaian Malaysia dan menolak sebarang percubaan untuk memberikan tumpuan kepada kebaikan dan hal positif yang ada dalam negara.
Namun, dia enggan mempedulikan golongan itu.
Katanya, rakyat akan sentiasa mempunyai perspektif mereka sendiri.
“Memang tidak dapat dinafikan, hal-hal politik dan ekonomi menjadi masalah utama bagi semua orang, namun hakikatnya, semua negara ada masalah mereka sendiri.
“Tidak mengapa orang ramai tahu dan sedar mengenai perkara negatif ini.
“Namun bagi saya, saya akan fokus pada peluang dan bukan halangan.
“Halangan akan sentiasa ada. Jika anda tumpu pada halangan yang ada, ia tidak akan membawa anda ke mana-mana."


PM New Zealand tak setuju pembikinan filem serangan masjid, tumpu wataknya

Perdana Menteri New Zealand, Jacinda Ardern mengkritik sebuah pembikinan filem yang memaparkan respons beliau terhadap serangan masjid Christchurch pada 2019 menyifatkan pembikinannya tidak sesuai pada masa ini dan satu penumpuan terhadap perkara yang salah.Filem “They Are Us” yang disokong Amerika Syarikat (AS) itu menimbulkan kecaman hebat dalam kalangan umat Islam di New Zealand dengan pemimpin komuniti membantah projek yang didakwa cuba mengetengahkan naratif “penyelamat kulit putih”.Ardern berkata, serangan lelaki kulit putih yang bersenjata di dua masjid ketika solat Jumaat dan membunuh 51 orang selain mencederakan 40 lagi mangsa kekal sebagai kejadian yang “lukanya masih lagi berdarah” bagi rakyat New Zealand.Beliau mendakwa, pembikin filem yang dibintangi pelakon Australia, Rose Byrne sebagai dirinya itu tidak pernah berunding dengan pihaknya.“Pada pandangan saya, yang juga pandangan peribadi ia (pembikinannya) masih terlalu awal. Dan lukanya pun masih berdarah.“Saya rasa banyak lagi cerita yang boleh disampaikan ketika ini, dan cerita tentang bukanlah saya yang perlu ditonjolkan. Ia adalah cerita mengenai komuniti dan cerita keluarga,” katanya kepada TVNZ.Ardern sebelum ini dipuji kerana mempamerkan sikap empati ketika menangani tragedi serangan terburuk dalam sejarah moden New Zealand, seperti memakai skaf kepala ketika bertemu keluarga mangsa.Judul filem itu merujuk kepada ungkapan yang disebut dalam ucapan Ardern ketika kejadian tersebut, beliau juga memberi sokongan penuh terhadap masyarakat Islam selain berikrar untuk mengetatkan undang-undang senjata api.Sebelum ini, satu petisyen daripada Persatuan Pemuda Islam Nasional Autralia dilakukan untuk menghentikan penerbitan filem itu dan berjaya mendapat lebih 58,000 tandatangan.Mereka mendakwa, filem itu mengabaikan mangsa serta mereka yang selamat, sebaliknya memberi fokus terhadap tindakan seorang wanita berkulit putih.Katanya, komuniti Muslim juga tidak dijelaskan mengenai projek yang skripnya ditulis penulis skrip New Zealand, Andrew Niccol.“Entiti dan individu tidak seharusnya mengkomersialkan atau memperoleh keuntungan daripada tragedi yang menimpa masyarakat kita dan kekejaman itu tidak perlu disensasikan,” kata pengerusi persatuan itu, Haris Murtaza.


Covid-19: Sebanyak 217 kes baru, dua kematian dilaporkan

Sebanyak 217 kes Covid-19 direkodkan semalam, menjadikan jumlah jangkitan meningkat kepada 5,043,008.
Terdapat 233 kes pulih, menjadikan jumlah sembuh kepada 4,996,818.
Ketika ini terdapat 9,230 kes aktif, di mana 8,882 atau 96.2% daripadanya sedang menjalani kuarantin di rumah.
Sementara itu, tiada pesakit ditempatkan di pusat kuarantin manakala 341 (3.7%) dimasukkan ke hospital.
Seramai tujuh pesakit berada di unit rawatan rapi (ICU) dengan tiga daripada mereka memerlukan alat bantuan pernafasan.
Dua kematian baharu dilaporkan. Jumlah kematian kini meningkat kepada 36,960.


Rentas negeri kekal tak dibenarkan, kata menteri

Kerajaan kekal tidak akan membenarkan pergerakan rentas negeri berikutan ia adalah salah satu penyebab peningkatan kes positif harian Covid-19 di negara ini.Menteri Kanan (Keselamatan) Ismail Sabri Yaakob berkata perkara itu diputuskan oleh mesyuarat Jawatankuasa Teknikal Covid-19 hari ini.Katanya beliau sedia maklum keputusan ini sudah tentu tidak disukai rakyat, namun ia perlu diambil untuk menyekat penularan pandemik berkenaan.“Di negara-negara lain tengok peningkatan kes yang berlaku. Di India kini rekodkan kes positif Covid-19 lebih 200,000 kes sehari melonjakkan angka positif keseluruhan melepasi 14 juta. Di ibu negara New Delhi puluhan hotel dan dewan perkahwinan ditukar menjadi pusat menempatkan pesakit Covid-19.“Sudah pasti kita tidak mahu Malaysia jadi seperti itu. Jadi sekali lagi saya tekankan, supaya tingkatkan kawalan kendiri dan patuhi SOP, kita jaga kita,” katanya dalam sidang media mengenai perkembangan perintah kawalan pergerakan bersyarat (PKPB) dan perintah kawalan pergerakan pemulihan (PKPP) di Kuala Lumpur hari ini.Ismail yang juga menteri pertahanan berkata sejak 20 Disember 2020 hingga 20 April lepas, 38 kluster rentas negeri melibatkan 5,471 kes secara keseluruhan direkodkan dengan bulan ini sahaja tujuh kluster rentas negeri membabitkan 423 kes dilaporkan.Katanya kementerian kesihatan (KKM) juga pernah merekodkan kes kluster tertinggi iaitu Kluster Pasai dengan 2,693 kes, berpunca daripada seorang warga Sarawak yang balik ke kampung pada waktu Krismas sehingga Covid-19 menular ke seluruh Sarawak.Menurutnya di Kelantan pula sejak 7 Disember tahun lepas, 10 kluster rentas negeri direkodkan dengan sebahagiannya masih aktif sehingga kini dan menjangkiti beberapa generasi.“Kluster rentas negeri ini bukan sahaja mengakibatkan penularan jangkitan Covid-19 kepada kawasan zon hijau, malah aktiviti seperti pulang ke kampung menghadiri majlis-majlis sosial juga meningkatkan risiko jangkitan kepada golongan rentan seperti warga emas dan kanak-kanak,” katanya.Ditanya sama ada Malaysia kini telah memasuki gelombang keempat penularan Covid-19, Ismail berkata negara masih berada di gelombang ketiga fasa dua.Sementara itu, Ismail berkata 140 individu dikompaun manakala 19 lagi direman semalam atas kesalahan ingkar prosedur operasi standard (SOP) dengan kesalahan tidak mendaftar masuk premis mencatatkan jumlah tertinggi melibatkan 62 individu, diikuti tidak memakai pelitup muka (39), tidak menjaga penjarakan fizikal (10) dan lain-lain (48).Selain itu, katanya 56 pendatang tanpa izin ditahan dan 10 kenderaan darat dirampas dalam Op Benteng di seluruh negara semalam.


82 lagi korban Covid-19, kes baru kekal catat angka lepasi 5,800

Malaysia merekodkan kes baru sebanyak 5,812 menjadikan kes keseluruhan Covid-19 meningkat sebanyak 722,659.Selangor kekal mencatat kes harian tertinggi sebanyak 2,187 disusuli Kuala Lumpur (771), Sarawak (673), Negeri Sembilan (658), Melaka (223), dan Johor (196).Perlis tidak mencatatkan sebarang kes hari ini.Negara juga mencatat sebanyak 6,775 kes sembuh menjadikan jumlah keseluruhan kes sembuh meningkat kepada 657,739.Kes aktif dengan kebolehjangkitan pula kini berjumlah 60,117.Dalam pada itu, 870 pesakit ditempatkan di unit rawatan rapi (ICU) termasuk 433 orang memerlukan bantuan alat pernafasan.Malaysia turut mencatat 82 lagi korban akibat Covid-19, menjadikan jumlah mangsa yang maut meningkat kepada 4,803.


UiTM akan ambil tindakan terhadap pensyarah perlekeh pelajar B40

Universiti Teknologi Mara (UiTM) tidak berkompromi dan akan mengambil tindakan terhadap pensyarah kontrak di cawangan Seri Iskandar, Perak yang telah memperlekeh penuntut B40 universiti itu seperti tular di media sosial, awal pagi tadi.Naib Canselor UiTM Roziah Mohd Janor berkata pihaknya kini sedang meneliti dan mengambil tindakan sewajarnya mengenai perkara itu.“Sebenarnya, saya difahamkan bahawa perkara tersebut berlaku pada semester lepas (antara September 2021 dan Januari 2022), bukan berlaku semalam. Isu ini seperti ada perancangan mengapa ia di upload (muat naik) semalam.“Bagaimanapun, kita telah trace (kesan) penuntut tersebut dan kita telah hantar peralatan (komputer riba) yang dia perlukan,” katanya kepada pemberita ketika ditemui di Majlis Pelancaran program One To One Tree serta menandatangani memorandum persefahaman (MoU) antara Yayasan Hijau Malaysia dan UiTM hari ini.Roziah berkata pensyarah kontrak di fakulti senibina, perancangan dan ukur (FSPU) itu seorang yang bagus dan berpengalaman, mungkin ada sedikit kesilapan.“Bukan pelajar sahaja stress (tertekan), pensyarah juga stress, kita jangka dia juga dalam keadaan tertekan. Pensyarah UiTM semua mahu yang terbaik untuk pelajar-pelajar mereka, mungkin pertanyaan dia (penyarah kontrak tersebut) itu tidak kena dan terbawa-bawa,” katanya.Roziah berkata beliau perlu bertimbang rasa untuk pelajar dan stafnya.“Saya tidak bagi orang tularkan staf saya, saya perlu jaga kedua-dua belah pihak, pelajar saya sayang, staf juga saya sayang,” katanya.Sementara itu, Roziah dalam satu kenyataan menyeru kepada para penuntut yang berhadapan dengan sebarang masalah agar dapat berhubung dengan pihak fakulti dan universiti untuk mendapatkan khidmat nasihat serta bantuan sewajarnya bagi membantu melancarkan proses pembelajaran.Menurut kenyataan itu, pihak universiti telah menyediakan pelbagai dana untuk kegunaan penuntut yang kurang berkemampuan seperti dana amanah pelajar, bantuan dari pusat zakat serta pihak alumni.Awal pagi tadi tular di media sosial mengenai rakaman (kelas dalam talian) seorang pensyarah telah memperlekeh penuntutnya kerana tidak mempunyai komputer riba serta meminta penuntut sama menyuruh kakaknya menggadai emas bagi membeli peralatan tersebut.


Masjid, surau akan dibuka jika kes Covid-19 menurun, kata Sultan Selangor

Sultan Selangor Sultan Sharafuddin Idris Shah bertitah masjid dan surau di negeri itu akan kembali dibuka seperti biasa sekiranya kes jangkitan baharu Covid-19 terus menurun manakala peratusan pemberian vaksin berbanding jumlah populasi, meningkat.Menurut kenyataan Sultan Sharafuddin yang dikeluarkan Istana Alam Shah hari ini, baginda bertitah sehingga perkara itu terjadi, seluruh umat Islam di Selangor perlu terus menunaikan solat dan beribadat di rumah serta tidak putus memanjatkan doa ke hadrat Allah agar menghapuskan wabak berbahaya itu.Baginda juga memahami luahan hati rakyat dan rayuan umat Islam dalam media sosial dan surat yang menggesa rumah ibadat kembali berfungsi penuh, namun susulan penularan wabak Covid-19 yang semakin membimbangkan di Selangor, keputusan berkenaan terpaksa diambil.“Oleh demikian, sehingga hari ini, walaupun berat hati, baginda masih berpendirian bahawa aktiviti keagamaan di masjid dan surau mesti dihadkan khususnya solat berjemaah, demi keselamatan seluruh umat Islam di Selangor yang baginda kasihi,” menurut kenyataan berkenaan yang dimuat naik dalam Facebook Selangor Royal Office.Baginda menzahirkan rasa dukacita dan kecewa kerana terpaksa memutuskan untuk terus mengehadkan fungsi masjid-masjid dan surau di negeri ini berikutan penularan wabak Covid-19.“Sultan Selangor ingin menegaskan bahawa masjid di Selangor tidak pernah ditutup dan bukan sesuatu yang mudah untuk baginda menitahkan agar masjid-masjid mengehadkan kehadiran jemaah untuk menunaikan solat-solat fardu dan solat Jumaat.“Keputusan ini diambil setelah meneliti dan memantau dengan terperinci data dan statistik penularan wabak Covid-19 yang semakin membimbangkan di negeri Selangor,” menurut kenyataan itu.Apa yang membimbangkan baginda adalah pada akhir bulan lepas, data menunjukkan kematian dalam kalangan bangsa Melayu di Selangor mencecah 855 orang, iaitu lebih separuh daripada jumlah 1,571 kematian ketika itu.Tambah kenyataan itu, beberapa minggu sebelum Ramadan misalnya, apabila kelonggaran diberikan untuk aktiviti ibadat dilakukan di masjid-masjid, kadar jangkitan terus merebak sehingga mewujudkan beberapa kluster baru di masjid dan surau di negeri itu.Baginda kesal meskipun prosedur operasi standard (SOP) dikawal dan diperketat di masjid-masjid, namun penularan wabak ini terus mengganas dan baginda sendiri tidak sanggup lagi melihat visual memilukan memaparkan kesedihan waris keluarga yang tidak berkesempatan menziarah di hospital dan menghantar jenazah ke tanah perkuburan.Baginda turut menasihatkan umat Islam agar kekal tabah dan bersabar kerana wabak ini adalah satu ujian dan dugaan supaya kita sentiasa mengingati kebesaran Allah.


Pendakwaan selesai panggil 99 saksi kes ubah wang haram Zahid

Pihak pendakwaan dalam perbicaraan Ahmad Zahid Hamidi berhubung 47 pertuduhan membabitkan pecah amanah, rasuah dan pengubahan wang haram melibatkan jutaan ringgit dana Yayasan Akalbudi, hari ini menutup kes mereka selepas memanggil 99 orang saksi dalam tempoh 53 hari perbicaraan.Timbalan pendakwa raya Raja Rozela Raja Toran yang mengetuai pasukan pendakwaan, memberitahu hakim Mahkamah Tinggi Collin Lawrence Sequerah bahawa pendakwaan menutup kesnya selepas saksi ke-99, pegawai penyiasat Suruhanjaya Pencegahan Rasuah Malaysia Khairudin Kilau, 44, selesai memberi keterangan.Sequerah memerintahkan kedua-dua pihak mengemukakan hujahan bertulis sebelum atau pada 28 Mei ini dan memfailkan jawapan balas pada 11 Jun.Hakim juga menetapkan 28 hingga 30 Jun serta 1 dan 2 Julai untuk kedua-dua pihak berhujah secara lisan sebelum mahkamah memutuskan sama ada membebaskan Zahid, daripada 47 pertuduhan itu atau memerintahkannya membela diri.Zahid, 68, sebelum ini mengaku tidak bersalah di Mahkamah Sesyen terhadap 12 pertuduhan pecah amanah, lapan tuduhan rasuah dan 27 dakwaan pengubahan wang haram melibatkan puluhan juta ringgit milik Yayasan Akalbudi.Pada 21 Februari 2019, Mahkamah Tinggi membenarkan permohonan Ahmad Zahid untuk memindahkan kesnya dari Mahkamah Sesyen ke Mahkamah Tinggi selepas tiada bantahan daripada pihak pendakwaan.Bagi pertuduhan pecah amanah, Ahmad Zahid didakwa menggunakan dana itu untuk membuat enam pembayaran kad kredit peribadinya, polisi insurans serta lesen untuk kenderaan peribadinya, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia.Beliau didakwa melakukan kesalahan itu di cawangan Affin Bank Jalan Bunus off Jalan Masjid India, antara 13 Januari 2014 dan 23 Disember 2016. Pertuduhan dibuat menurut Seksyen 409 Kanun Keseksaan yang memperuntukkan hukuman penjara dua hingga 20 tahun serta sebatan dan denda, jika sabit kesalahan.Ahmad Zahid turut menghadapi lapan pertuduhan rasuah, yang mana dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Bhd dan Profound Radiance Sdn Bhd sebagai dorongan untuknya atas kapasiti beliau selaku Menteri Dalam Negeri, membantu masing-masing memperoleh projek MyEG, membekalkan cip pasport dan dilantik sebagai pengendali pusat sehenti visa warga asing di Pakistan serta Nepal.Beliau didakwa melakukan kesalahan-kesalahan terbabit di cawangan Maybank Dataran Maybank di Jalan Maarof, Bangsar antara 15 Julai 2016 dan 15 Mac 2018, menurut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum mengikut Seksyen 24(1) akta sama.Ahli Parlimen Bagan itu turut berdepan 27 dakwaan pengubahan wang haram dengan terlibat dalam transaksi langsung membabitkan pendapatan daripada aktiviti haram antara 29 Mac 2016 dan 11 April 2018.Kesemua kesalahan itu didakwa dilakukan di Malayan Banking Berhad, cawangan Dataran Maybank, Aras 1, Tower A, No. 1 Jalan Maarof, Bangsar dan Marhaba Enterprise Sdn Bhd, LG 1.15, Fahrenheit88, 179 Jalan Bukit Bintang, dekat sini, antara 29 Mac 2016 dan 11 April 2018.Ahmad Zahid juga menghadapi 40 pertuduhan menerima rasuah daripada sebuah syarikat berhubung sistem visa luar negara di Mahkamah Sesyen Shah Alam, menjadikan keseluruhan 87 pertuduhan terhadap beliau.Perbicaraan bagi kes di mahkamah Shah Alam ditetapkan selama 16 hari bermula 24 Mei ini.


Perwakilan tentukan ada atau tak pertandingan jawatan presiden, kata Zahid

Presiden Umno Ahmad Zahid Hamidi menyerahkan kepada perwakilan untuk menentukan sama ada dua jawatan tertinggi parti itu perlu dipertandingkan atau tidak pada pemilihan nanti, yang perlu diadakan sebelum 19 Mei ini.
Zahid berkata pelbagai pandangan dilontarkan berhubung pertandingan jawatan presiden dan timbalan presiden, namun beliau yakin perwakilan Umno sudah cukup matang untuk membuat penilaian sesuai dengan proses demokrasi yang diamalkan di negara ini.
“Ada yang mahu kedua-dua jawatan ini tidak dipertandingkan dan tidak kurang juga yang mahu ia dipertandingkan. Sebagai seorang yang yakin kepada proses demokrasi, saya menyerahkan kepada para perwakilan untuk menentukannya.
“Namun, saya yakin ahli-ahli Umno boleh menilai yang mana kaca, yang mana permata. Yang mana pepat di luar, rencong di dalam. Bak kata orang muda, yang mana ori (tulen) yang mana fake (palsu),” katanya ketika menyampaikan ucapan dasar presiden pada Perhimpunan Agung Umno 2022 di Pusat Dagangan Dunia Kuala Lumpur, hari ini.
Zahid yang juga timbalan perdana menteri dan menteri Kemajuan Desa dan Wilayah sebelum ini dilaporkan terbuka untuk dicabar oleh sesiapa sahaja yang berhasrat untuk memegang jawatan nombor satu parti itu pada pemilihan parti akan datang.
Zahid berkata ia bagi memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden.
Pada pemilihan yang diadakan pada 2018, Zahid dipilih sebagai Presiden setelah menewaskan dua pencabarnya iaitu Khairy Jamaluddin dan Tengku Razaleigh Hamzah, dengan memperoleh 93 undi berbanding Khairy (51) dan Tengku Razaleigh (23).
Pada Mei tahun lepas, Umno meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum (PRU), untuk memberi ruang kepada ahli memfokus kepada gerak kerja pilihan raya.
Setiausaha Agung Umno Ahmad Maslan dipetik sebagai berkata Jabatan Pendaftaran Pertubuhan (RoS) telah meluluskan permohonan berkaitan perlembagaan Umno itu dengan sedikit pindaan, berkuat kuasa 29 Julai 2022.


Rashid dilantik gabenor baru Bank Negara

Abdul Rashid Ghaffour dilantik sebagai gabenor Bank Negara (BNM), umum bank pusat itu hari ini.
BNM dalam satu kenyataan berkata, Rashid dilantik untuk tempoh lima tahun berkuat kuasa 1 Julai hingga 30 Jun 2028.


PKPS nafi ceroboh hutan simpan kekal Selangor untuk projek SSAP

Tapak projek pembangunan pertanian bersepadu, Selangor Smart Agro Park (SSAP) yang dikaitkan dengan dakwaan isu percerobohan merupakan tanah hak milik Perbadanan Kemajuan Pertanian Selangor (PKPS) berstatus tanah pertanian dan bukannya berstatus hutan simpan kekal.PKPS dalam kenyataan hari ini menafikan dakwaan bahawa pihaknya telah menceroboh dan membuka sebahagian kawasan Hutan Simpan Sungai Panjang di Sabak Bernam yang kononnya dikatakan hutan gantian berikutan penyahwartaan Hutan Simpan Kuala Langat Utara (HSKLU).Penafian itu merujuk kepada laporan beberapa portal berita yang memetik kenyataan media gabungan badan bukan kerajaan (NGO) The Coalition for the Protection of Selangor’s Forests serta kenyataan Pengarah Global Environmental Centre Faizal Parish dalam satu program temu bual di Awani pada 2 Sept.“PKPS ingin menegaskan isu nyah warta HSKLU tiada kaitan langsung dengan pihak PKPS. Kami juga menafikan sekeras-kerasnya tuduhan berkenaan dan menyifatkannya sebagai kenyataan berniat jahat dan subversif bagi merosakkan imej PKPS dan secara tidak langsung ingin mensabotaj inisiatif kerajaan negeri yang telah dirancang bagi kepentingan rakyat negeri Selangor,” katanya.PKPS menjelaskan tapak Selangor Smart Agro Park yang berstatus pertanian telah disahkan oleh Jabatan Perhutanan Negeri Selangor (JPNS) menerusi surat Bil (9) dlm. PHN.SEL.100-5/3/60 Jld 3 bertarikh 16 April 2021 serta Pelan Fizikal Negara, Pelan Struktur Negeri dan Pelan Rancangan Tempatan Majlis Daerah Sabak Bernam.Katanya, PKPS ketika ini juga sedang menyiapkan laporan Penilaian Impak Alam Sekeliling (EIA) dan telah mematuhi semua saranan dan arahan daripada Jabatan Alam Sekitar (JAS) Negeri Selangor sebelum memulakan kerja-kerja pembangunan di tapak SSAP sepertimana yang telah diarahkan oleh JAS menerusi surat kelulusan bertarikh 31 Mei.Menurutnya, menerusi surat yang sama juga, JAS telah membenarkan PKPS melakukan kerja-kerja pembaikan atau ‘remedy’ seperti pembinaan sistem perparitan, kolam takungan, penstabilan tanah, kawalan hakisan tanah dan kelodakan serta kawalan saliran tanah gambut memandangkan kawasan berkenaan sering dilanda bencana banjir serta selalu dicerobohi oleh pihak tidak bertanggungjawab semenjak 2000 lagi.Oleh demikian, PKPS menjelaskan kenyataan tidak bertanggungjawab yang dikeluarkan oleh gabungan NGO serta Faizal adalah bersifat ‘mala fide’ serta mempunyai unsur mengaitkan PKPS dengan agenda tersendiri.“Pihak terbabit seharusnya terlebih dahulu membuat laporan dan mendapatkan penjelasan daripada PKPS atau kerajaan negeri sebelum membuat tuduhan yang tidak berasas seperti ini,” menurut kenyataan itu.Justeru, bagi memastikan penyebaran berita palsu seperti ini tidak berulang PKPS akan mengambil tindakan undang-undang termasuk tuntutan saman fitnah terhadap pihak terbabit dalam masa terdekat kerana cubaan untuk merosakkan nama baik PKPS dan kerajaan dengan membuat tuduhan yang tidak benar dan tidak berasas.


Tumpu siasatan kes Syed Saddiq, pegawai nafi SPRM lindung Muhyiddin

Seorang pegawai penyiasat Suruhanjaya Pencegahan Rasuah Malaysia (SPRM) hari ini menafikan agensi tersebut melindungi Muhyiddin Yassin dan bersikap dwistandard apabila tidak menyiasat dakwaan presiden Bersatu Malaysia itu telah mengeluarkan sejumlah besar wang.
Mohd Syahmeizy Sulong, 37, berkata beliau hanya ditugaskan untuk menyiasat kes Syed Saddiq Syed Abdul Rahman dan memberi tumpuan kepada pengeluaran wang RM1 juta daripada akaun Angkatan Bersatu Anak Muda (Armada) tanpa kebenaran majlis pimpinan tertinggi Bersatu.
Saksi pendakwaan ke-25 itu berkata demikian ketika pemeriksaan balas oleh peguam Gobind Singh Deo pada perbicaraan kes ahli Parlimen Muar tersebut yang berdepan empat pertuduhan pecah amanah dan pengubahan wang haram di hadapan pesuruhjaya kehakiman Azhar Abdul Hamid.
Gobind: Adakah kamu tahu mengenai pengeluaran wang dalam jumlah yang besar oleh Muhyiddin yang ketika itu presiden Bersatu?
Syahmeizy: Saya tidak pasti.
Gobind: Kamu bersikap dwistandard sebab tidak siasat Muhyiddin. Aduan orang lain kamu siasat.
Syahmeizy: Saya tidak setuju kerana siasatan saya hanya fokus kepada Syed Saddiq mengenai pengeluaran RM1 juta yang melanggar perlembagaan Bersatu.
Penguasa kanan SPRM itu turut menafikan tiada siasatan lain dilakukan kerana melindungi Muhyiddin dan tidak bersetuju bahawa agensi tersebut hanya digunakan sebagai alat untuk melindungi pihak tertentu.
Kepada soalan lain, saksi itu menafikan beliau tidak berani mengambil kenyataan Muhyiddin, yang ketika itu perdana menteri kerana SPRM berada di bawah Jabatan Perdana Menteri.
Gobind: Ada atau tidak kamu minta arahan daripada pihak atasan untuk menyiasat Muhyiddin berkenaan maklumat itu (pengeluaran wang daripada Bersatu tanpa kebenaran) dan saksi menjawab: Tidak.
Bagaimanapun, beliau kemudian menjelaskan bahawa pengeluaran itu adalah untuk kegunaan Bersatu bukannya peribadi dan ini menyebabkan Gobind meninggikan suara dengan tindakan saksi berkenaan yang dianggap tidak bercakap benar di mahkamah.
Gobind: Kamu katakan ia untuk kegunaan parti Bersatu, ini bermakna kamu ada siasat Muhyiddin.
Syahmeizy: Tidak, ia berdasarkan pendapat saya.
Pada awal prosiding, Pegawai Penyiasat Bahagian Forensik Teknologi SPRM Nor Fadhilah Mohd Salleh berkata beliau tidak mendengar nama Muhyiddin disebut dalam rakaman video Syed Saddiq yang dimainkan di mahkamah hari ini berkaitan pengeluaran wang itu.
Nor Fadhilah, 36, berkata beliau agak keliru dengan soalan Gobind pada prosiding semalam kerana rakaman itu hanya dimainkan sekejap dan saksi itu tidak mendengarnya secara keseluruhan.
Gobind: Dalam video ini, diberitahu Muhyiddin keluarkan wang besar tanpa kebenaran.
Nor Fadhilah: Saya tak dengar nama Muhyiddin seperti yang tuan sebut. Saya hanya dapat arahan untuk lihat minit-minit tertentu di dalam video tersebut.
Saksi pendakwaan ke-24 itu juga berkata tiada keperluan untuk beliau membuat laporan polis terhadap Muhyiddin kerana tidak mendengar nama pemimpin berkenaan disebut dalam rakaman video.
Menjawab soalan timbalan pendakwa raya Wan Shaharuddin Wan Ladin, Nor Fadhilah berkata beliau merupakan pegawai forensik yang ditugaskan untuk mengeluarkan video rakaman sahaja dan menyerahkannya dalam bentuk DVD kepada pegawai penyiasat.
Perbicaraan bersambung esok.


Kesatuan wartawan kecam Fahmi selepas kritik laporan berita

Kesatuan Kebangsaan Wartawan Semenanjung Malaysia (NUJM) hari ini mengecam sekeras-kerasnya kenyataan Menteri Komunikasi dan Digital Fahmi Fadzil yang meluahkan rasa tidak puas hati terhadap laporan analisis Berita Harian mengenai Kadar Dasar Semalaman (OPR), berkata laporan sedemikian adalah bentuk liputan berita biasa oleh agensi berita di seluruh negara.
"Ia juga menjadi kebiasaan bagi agensi media untuk menghebahkan cerita mereka di platform media sosial masing-masing yang terbuka kepada orang ramai dalam menyampaikan berita terkini," katanya.
"Sebagai menteri yang bertanggungjawab ke atas media, Fahmi sepatutnya sedar tentang amalan biasa ini di mana media akan menyiarkan cerita berdasarkan pendapat dan unjuran pakar industri."
Terdahulu, Fahmi melahirkan rasa marah terhadap laporan Berita Harian yang memetik ramalan penganalisis mengenai kenaikan OPR menjelang Julai, berdasarkan unjuran ekonomi yang dipacu oleh permintaan domestik yang kukuh susulan pemulihan dalam sektor pekerjaan.
"Ini satu fitnah," katanya dalam komen yang disiarkan di Facebook, sambil menambah bahawa beliau akan berjumpa dengan pengurusan akhbar harian Melayu itu.
Kenyataannya itu disambut dengan kecaman oleh beberapa pengguna media sosial yang turut memberi reaksi, antara lain, penggunaan perkataan "dijangka" dalam laporan itu.
NUJM berkata tindakan Fahmi menjejaskan laporan itu, sambil menambah komennya boleh menimbulkan persepsi negatif masyarakat terhadap media.
"Di manakah kebebasan akhbar seperti yang dijanjikan oleh kerajaan baharu jika 'menteri' media sendiri melabelkan artikel oleh media tempatan mengenai unjuran kewangan sebagai 'fitnah'?
"NUJM berharap menteri dapat lebih memahami laporan yang dihasilkan oleh media tempatan sebagai sumber berita negara yang boleh diharap, diyakini dan boleh dipercayai."


KKM pantau hospital berikutan kadar kebolehjangkitan Covid-19, kata Khairy

Kementerian kesihatan (KKM) sedang memantau hospital-hospital di seluruh negara susulan indikator kadar kebolehjangkitan Covid-19 (R-Naught) Malaysia meningkat kepada angka 1.0, kata Menteri Kesihatan Khairy Jamaluddin.Khairy dalam ciapan menerusi akaun Twitter rasminya semalam turut menggesa individu yang telah diberi temu janji dos penggalak Covid-19, agar mengambil dos berkenaan.“Warga emas, jika boleh, perlu mengelakkan tempat yang sesak. Amalkan #TRIIS (lakukan uji, lapor, asingkan, maklumkan, dapatkan rawatan segera),” ciap beliau.Nilai R-Naught merujuk kepada tahap kebolehjangkitan kes Covid-19, iaitu berapa banyak kes yang boleh dijangkiti oleh satu kes positif.Sementara itu Ketua Pengarah Kesihatan Dr Noor Hisham Abdullah dalam catatan di akaun Twitter beliau menyifatkan peningkatan semula kadar kebolehjangkitan bermakna kes harian semakin mendatar.“Kebimbangan kita (kementerian kesihatan) adalah jika ia (kes harian) kembali meningkat,” katanya. Dr Noor Hisham turut menggesa orang ramai supaya mematuhi prosedur operasi standard (SOP) dan kumpulan rentan dinasihatkan supaya mendapatkan segera dos penggalak apabila janji temu diberi. Beliau turut melahirkan kebimbangan dengan peningkatan kes positif Covid-19 negara selama empat hari berturut-turut apabila sebanyak 6,323 kes baru Covid-19 dicatatkan Khamis. Sebelum itu, kes harian Covid-19 di Malaysia menunjukkan trend penurunan dengan 4,343 kes baru dicatat pada Ahad sebelum ia meningkat semula mulai Isnin sehinggga semalam.


Kes baru Covid-19 kekal lepasi 6,000

Malaysia merekodkan kes baru sebanyak 6,377 kes menjadikan kes keseluruhan Covid-19 meningkat sebanyak 2,454,749 kes.6,637 pesakit juga direkodkan sembuh, menjadikan jumlah keseluruhan pesakit sembuh sebanyak 2,354,622.Dalam pada itu, kes yang memerlukan rawatan di unit rawatan rapi (ICU) adalah sebanyak 564 kes di mana 500 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 294 kes di mana 207 adalah kes Covid-19.Dari 6,377 kes harian yang dilaporkan pada hari ini, 101 kes (1.6%) adalah daripada Kategori Tiga, Empat, dan Lima, dan 6,276 kes (98.4%) lagi adalah terdiri daripada Kategori Satu dan Dua.


Ekonomi sukar, tak perlu iklan ucapan hari lahir, kata premier Sarawak

Premier Sarawak Abang Johari Openg berharap kenalan dan mereka yang ingin mengucapkan tahniah sempena ulang tahun kelahiran beliau ke-72 esok, tidak perlu membeli iklan di akhbar.
Pejabat Premier Sarawak dalam kenyataan hari ini memaklumkan walaupun Abang Johari menghargai niat baik tersebut namun beliau tidak mahu mereka membelanjakan wang untuk iklan seumpama itu lebih-lebih lagi dalam keadaan ekonomi yang sukar ketika ini dan keperluan membandung tekanan inflasi.
“Namun begitu, beliau ingin mengucapkan terima kasih kepada semua atas ingatan murni mereka sempena ulang tahun kelahirannya ke-72,” menurut kenyataan itu.
Abang Johari membuat permintaan sama tahun lepas dengan memaklumkan mereka yang ingin meletakkan iklan bagi mengucapkan tahniah kepadanya agar menyalurkan wang berkenaan ke Tabung Bencana COVID-19 Negeri.
 Abang Johari dilahirkan pada 4 Ogos 1950 di Limbang, Sarawak dan beliau merupakan anak kepada Gabenor pertama Sarawak, Tun Abang Openg Abang Sapiee.


Kes harian lepasi 33,400 jangkitan, 67 lagi korban

33,406 kes baru Covid-19 direkodkan hari ini menjadikan jumlah keseluruhan sebanyak 3,595,172 kes.Sebanyak 27,143 pesakit turut dilaporkan sembuh, menjadikan jumlah keseluruhan kes sembuh sebanyak 3,250,793.Ketika ini, 311,206 kes aktif direkodkan, dengan 298,532 atau 95.9% daripadanya sedang menjalani kuarantin kendiri.Dalam pada itu, 3,588  (1.2%) kes kini berada di pusat kuarantin sementara 8,715 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 371 kes dan 226 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 60% dengan kes Covid-19 merangkumi 42%.67 korban akibat wabak itu turut dilaporkan, termasuk 23 kes kematian sebelum tiba ke hospital.Ketika ini, kes keseluruhan kematian adalah sebanyak 33,173 orang.


Pendedahan: Sentuhan Khalid dalam membantu usaha pemaju dapatkan tanah di KL

Bekas menteri Khalid Samad sekurang-kurangnya dua kali membantu secara peribadi di sebalik permohonan sebuah syarikat pemaju swasta bagi mengubah keputusan pejabat tanah Wilayah Persekutuan untuk membatalkan kelulusan pemberimilikan satu plot tanah di Kuala Lumpur, MalaysiaNow sudah boleh mendedahkan.Pemimpin Amanah yang menjadi menteri Wilayah Persekutuan di bawah pentadbiran Pakatan Harapan (PH) itu bukan sahaja mengarahkan setiausaha politiknya untuk membuat tindakan susulan berhubung permohonan Saujana Beringin Sdn Bhd, bahkan turut menggesa datuk bandar Kuala Lumpur meluluskan pemberimilikan 26 ekar tanah bagi tujuan pembangunan bercampur kira-kira setahun kemudiannya.MalaysiaNow memutuskan untuk menerbitkan beberapa gambar yang menunjukkan nota dan tandatangan ditulis Khalid selepas kenyataan beliau semalam yang mempertikaikan sebuah laporan Jumaat lalu.Ahli Parlimen Shah Alam itu turut menolak untuk menjelaskan perkara tersebut mengatakan beliau memerlukan lebih banyak perincian berhubung laporan MalaysiaNow selain turut melancarkan serangan terhadap laman sesawang berita tersebut.Sebuah gambar menunjukkan jawapan balas setiausaha politik Khalid kepada syarikat tersebut menggunakan kepala surat pejabat menteri.Setiausaha politik Khalid, Azli Yusof memaklumkan majikannya sukacita dengan permohonan Saujana Beringin, dan perkara itu telah dirujuk kepada pejabat tanah yang membatalkan pemberimilikan sebuah plot tanah di Kuala Lumpur.Dalam surat itu, Azli Yusof memaklumkan kepada syarikat tersebut Khalid merujuk permohonan mereka kepada Dewan Bandaraya Kuala Lumpur dan Pejabat Tanah dan Galian, sambil menambah bosnya tidak mempunyai sebarang bantahan terhadap usaha untuk mengubah keputusan sebelumnya yang membatalkan pemberimilikan tanah tersebut.Pemeriksaan MalaysiaNow turut mendedahkan beberapa nama yang biasa didengar dalam rangkaian pemilikan yang mengaitkan mereka dengan Saujana Beringin.Ia termasuk adik kepada seorang bekas perdana menteri, di mana syarikatnya memiliki saham kawalan dalam sebuah lagi syarikat yang memiliki 100% saham dalam Saujana Beringin.Nota tangan Khalid Samad mengarahkan pembantunya untuk membuat tindakan susulan berhuung surat dari Saujana Beringin bagu mengubah keputusan membatalkan pemberimilikan sebuah plot tanah di Kualam Lumpur.Sumber pemimpin kanan Amanah yang mendedahkan perkara itu kepada MalaysiaNow berkata ia bukanlah satu-satunya contoh pegawai kanan kerajaan PH melanggar peraturan yang ditetapkan gabungan itu sendiri yang melarang sebarang tindakan yang boleh dilihat menggunakan kuasa kementerian.Ia termasuk menulis surat sokongan selain memberikan arahan-arahan yang dilihat boleh mempengaruhi keputusan.“Satu-satunya hal yang dibenarkan adalah penggunaan ‘untuk pertimbangan’ atau ‘diharap pihak anda meneliti perkara ini’,” kata rakan Kabinet Khalid dari DAP Anthony Loke tahun lalu.Pada Mei tahun lalu, pembantu Khalid, Azli, yang juga merupakan ketua Amanah Shah Alam ditahan dan disiasat mengenai sebuah aduan dari sebuah firma pembinaan yang mendakwa pihaknya diberikan sebuah Kebenaran Merancang (DO) yang palsu.Susulan itu, Khalid mendakwa Azli menjadi mangsa seorang broker yang menyalahgunakan nama pembantunya untuk membuat keuntungan berjuta ringgit.Azli kemudian dibebaskan dengan jaminan pihak polis.


KKM kemuka cadangan SOP pembukaan sempadan dalam masa terdekat

Kementerian kesihatan (KKM) dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.Menteri Kanan Perdagangan Antarabangsa dan Industri Mohamed Azmin Ali berkata perkara itu sedang diteliti, dengan KKM sedang memantau situasi semasa penularan Covid-19.Bercakap kepada pemberita selepas majlis Bicara Memperkasa Ekonomi Bersama Pemain Industri dan IKS Skudai, di Johor semalam beliau berkata sekiranya sempadan dibuka, kerajaan tetap mahukan supaya pematuhan kepada SOP dikekalkan.Katanya sebelum ini Majlis Pemulihan Negara yang dipengerusikan oleh Muhyiddin Yassin telahpun membuat cadangan supaya kerajaan dapat menimbangkan pembukaan sempadan segera memandangkan kadar vaksinasi negara mencatatkan prestasi yang cemerlang. “Mengikut laporan Nikkei Recovery Index, program pemulihan negara berjalan dengan baik serta lancar, dan Malaysia antara negara yang terbaik didunia dalam perkara ini. Maka kita merasakan sudah sampai masanya dengan SOP yang baru dan diperketatkan, kerajaan boleh menimbangkan perkara ini,” katanya.


Kesan kenaikan dan penurunan OPR kepada orang ramai

Ura-ura kenaikan Kadar Dasar Semalam (OPR) oleh Bank Negara Malaysia (BNM) yang dijangka berlaku pada akhir bulan ini sudah tentu membuatkan ramai tidak senang duduk kerana bimbang ia akan menjejaskan status kewangan rata-rata isi rumah.
Sebelum ini, BNM menaikkan OPR sebanyak empat kali pada tahun lalu selepas ia mencecah paras terendah 1.75% sejak negara dilanda ancaman wabak Covid-19 pada awal 2020.
Kenaikan itu menyaksikan OPR naik 100 mata asas secara kumulatif kepada 2.75%.
Meskipun ramai sudah "mengeluh" dengan kadar itu, ia bagaimanapun masih belum mencecah paras sebelum era Covid-19 iaitu 3.25% yang disaksikan pada 5 Mac 2019.
Sebelum ini, ramai penganalisis ekonomi menjangkakan BNM akan terus menaikkan OPR sekurang-kurangnya mencecah 3.00% pada tahun ini seiring dengan prestasi ekonomi yang lebih baik sebelum memutuskan untuk "berehat" sebentar.
Apakah maksud OPR?
OPR merupakan kadar faedah dasar yang mempengaruhi kadar pemberian pinjaman dan pembiayaan bank serta kadar deposit.
Oleh itu, ia menentukan kos pinjaman bank dan pulangan deposit bagi produk kewangan konvensional dan kewangan Islam.
Dengan kata mudah, apabila OPR naik, maka kos pinjaman akan meningkat yang mana peminjam perlu "membayar lebih" mengikut angka baru yang ditetapkan.
Penganalisis Penyelidik di EMIR Research Amanda Yeo menjelaskan sebagai contoh, kenaikan 0.25% OPR bagi pinjaman rumah berjumlah RM500,000 dengan tempoh 30 tahun akan menyaksikan kenaikan RM71 setiap bulan kepada bayaran ansurannya.
Justeru, dalam tempoh 30 tahun, peminjam perlu membayar tambahan RM25,560 bagi jumlah faedah.
"Memandangkan OPR meningkat 0.75%, ramai individu dan isi rumah dijangka akan terjejas dalam menguruskan perbelanjaan melibatkan makanan, utiliti dan pendidikan anak-anak," katanya kepada MalaysiaNow.
Tetapi dari sudut positif, peningkatan kadar faedah juga akan menggalakkan orang ramai melabur dalam Deposit Tetap apabila ia menawarkan pulangan faedah yang lebih tinggi.
Siapa tentukan naik turun OPR?
Baru-baru ini apabila Perdana Menteri Anwar Ibrahim mengeluarkan kenyataan bahawa keputusan menaikkan OPR adalah hak BNM, beliau menerima kecaman kerana kenyataan itu tidak selari dengan apa yang dikatakannya Julai tahun lalu.
Pada masa itu, Anwar menuntut supaya perdana menteri Ismail Sabri Yaakob supaya terus berjaga-jaga dengan risiko kes bankrap susulan kenaikan OPR dan kerajaan tidak seharusnya menjadi penyelamat terhadap konglomerat gagal.
Tetapi pada sidang medianya baru-baru ini sebagai perdana menteri dan menteri kewangan, Anwar mengatakan penentuan OPR bukan dalam bidang kuasa Kementerian Kewangan.
Berdasarkan laman sesawang rasmi BNM, keputusan sama ada menaikkan atau menurunkan OPR ditentukan oleh Jawatankuasa Dasar Monetari (MPC) dengan mengambil kira situasi semasa ekonomi negara.
"Bagi mencapai kestabilan monetari, MPC menetapkan dasar monetari bagi memastikan inflasi kekal rendah dan stabil yang menyokong pertumbuhan ekonomi," demikian menurut BNM.
Sementara itu, Yeo berpandangan bahawa BNM tidak perlu lagi menaikkan OPR, sebaliknya bersedia untuk menurunkan susulan jangkaan kemelesetan ekonomi.
"Penangguhan kenaikan OPR dan menurukannya mampu membantu isi rumah menguruskan hutang mereka lebih baik," tambah beliau.